CELEX: 52018PC0821
Language: el
Date: 2018-12-11
Title: Πρόταση ΕΚΤΕΛΕΣΤΙΚΟΣ ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του εκτελεστικού κανονισμού (ΕΕ) αριθ. 282/2011 όσον αφορά παραδόσεις αγαθών ή παροχές υπηρεσιών που διευκολύνονται μέσω ηλεκτρονικών διεπαφών και τα ειδικά καθεστώτα για υποκειμένους στον φόρο οι οποίοι παρέχουν υπηρεσίες σε μη υποκειμένους στον φόρο, πραγματοποιούν εξ αποστάσεως πωλήσεις αγαθών και ορισμένες εγχώριες παραδόσεις αγαθών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.12.2018
            COM(2018) 821 final
            2018/0416(NLE)
            Πρόταση
            ΕΚΤΕΛΕΣΤΙΚΟΣ ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του εκτελεστικού κανονισμού (ΕΕ) αριθ. 282/2011 όσον αφορά παραδόσεις αγαθών ή παροχές υπηρεσιών που διευκολύνονται μέσω ηλεκτρονικών διεπαφών και τα ειδικά καθεστώτα για υποκειμένους στον φόρο οι οποίοι παρέχουν υπηρεσίες σε μη υποκειμένους στον φόρο, πραγματοποιούν εξ αποστάσεως πωλήσεις αγαθών και ορισμένες εγχώριες παραδόσεις αγαθών 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το άρθρο 397 της οδηγίας 2006/112/ΕΚ του Συμβουλίου
                  1
                («η οδηγία ΦΠΑ») ορίζει ότι «το Συμβούλιο, αποφασίζοντας ομόφωνα μετά από πρόταση της Επιτροπής, θεσπίζει τα αναγκαία μέτρα για την εφαρμογή της παρούσας οδηγίας». 
            
            
               Στο πλαίσιο αυτό, με τον κανονισμό (ΕΕ) αριθ. 282/2011 του Συμβουλίου
                  2
                («ο εκτελεστικός κανονισμός ΦΠΑ») προβλέπονται δεσμευτικοί κανόνες για την εφαρμογή ορισμένων διατάξεων της οδηγίας ΦΠΑ. Ειδικότερα, στο τμήμα 2 του κεφαλαίου XI του εν λόγω κανονισμού θεσπίζονται λεπτομερείς διατάξεις για την εφαρμογή των ειδικών καθεστώτων για μη εγκατεστημένους υποκείμενους στον φόρο οι οποίοι παρέχουν τηλεπικοινωνιακές, ραδιοφωνικές και τηλεοπτικές ή ηλεκτρονικές υπηρεσίες σε μη υποκείμενους στον φόρο, όπως ορίζεται στα άρθρα 358 έως 369ια της οδηγίας ΦΠΑ (η λεγόμενη «μικρή υπηρεσία μίας στάσης»). Η μικρή υπηρεσία μίας στάσης επιτρέπει στους παρόχους ανάλογων υπηρεσιών να χρησιμοποιούν μια διαδικτυακή πύλη στο κράτος μέλος στο οποίο διαθέτουν αριθμό φορολογικού μητρώου για την απόδοση του ΦΠΑ που οφείλεται σε άλλα κράτη μέλη. 
            
            
               Στις 5 Δεκεμβρίου 2017 το Συμβούλιο εξέδωσε την οδηγία (ΕΕ) 2017/2455
                  3
                («οδηγία ΦΠΑ για το ηλεκτρονικό εμπόριο»), για την τροποποίηση της οδηγίας ΦΠΑ, η οποία, μεταξύ άλλων:
            
            
               –επεκτείνει το πεδίο εφαρμογής της μικρής υπηρεσίας μίας στάσης σε όλα τα είδη υπηρεσιών, καθώς και στις ενδοκοινοτικές εξ αποστάσεως πωλήσεις αγαθών και στις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες, μετατρέποντας τη μικρή υπηρεσία μίας στάσης σε υπηρεσία μίας στάσης·
            
            
               –εισάγει ειδικές διατάξεις που εφαρμόζονται στους υποκείμενους στον φόρο οι οποίοι διευκολύνουν ορισμένες παραδόσεις αγαθών ή παροχές υπηρεσιών που πραγματοποιούνται από άλλους υποκείμενους στον φόρο, μέσω της χρήσης ηλεκτρονικής διεπαφής, όπως αγοράς, πλατφόρμας, διαδικτυακής πύλης ή παρόμοιων μέσων.
            
            
               Στόχος της παρούσας πρότασης είναι να θεσπιστούν λεπτομερείς κανόνες εφαρμογής, που είναι απαραίτητοι για τη στήριξη των εν λόγω τροποποιήσεων της οδηγίας ΦΠΑ, οι οποίες αρχίζουν να ισχύουν από την 1η Ιανουαρίου 2021. Ο στόχος αυτός επιτυγχάνεται μέσω τροποποίησης του εκτελεστικού κανονισμού ΦΠΑ.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση θεσπίζει λεπτομερείς διατάξεις που απαιτούνται για την εφαρμογή της οδηγίας ΦΠΑ για το ηλεκτρονικό εμπόριο, η οποία αποτελεί τμήμα του σχεδίου δράσης για τον ΦΠΑ
                  4
               .
            
            
               •Συνέπεια με άλλες πολιτικές της Ένωσης
            
            
               
                  Πέρα από το σχέδιο δράσης για τον ΦΠΑ, η οδηγία ΦΠΑ για το ηλεκτρονικό εμπόριο έχει προσδιοριστεί ως βασική πρωτοβουλία στο πλαίσιο της στρατηγικής για την ψηφιακή ενιαία αγορά
                     5
                  , της στρατηγικής για την ενιαία αγορά
                     6
                  , καθώς και του σχεδίου δράσης για την ηλεκτρονική διακυβέρνηση
                     7
                  .
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η παρούσα πρόταση βασίζεται στο άρθρο 397 της οδηγίας ΦΠΑ. Στο εν λόγω άρθρο προβλέπεται ότι το Συμβούλιο, αποφασίζοντας ομόφωνα μετά από πρόταση της Επιτροπής, θεσπίζει τα αναγκαία μέτρα για την εφαρμογή αυτής της οδηγίας.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η πρόταση τροποποιεί τις λεπτομερείς διατάξεις που θεσπίζονται στον εκτελεστικό κανονισμό ΦΠΑ και απαιτούνται για την εύρυθμη λειτουργία της μικρής υπηρεσίας μίας στάσης, μετά την επέκταση του πεδίου εφαρμογής της. Επιπλέον, η λειτουργία της υπηρεσίας μίας στάσης βασίζεται σε σύστημα ΤΠ σε ενωσιακό επίπεδο, που επιτρέπει την ηλεκτρονική ανταλλαγή πληροφοριών σχετικά με την εγγραφή σε μητρώο ΦΠΑ και τις δηλώσεις ΦΠΑ μεταξύ των κρατών μελών, η οποία προϋποθέτει εναρμονισμένες λεπτομερείς νομικές διατάξεις. Περαιτέρω, εφαρμόζει τις διατάξεις που περιλαμβάνονται στην οδηγία ΦΠΑ για το ηλεκτρονικό εμπόριο όσον αφορά υποκείμενους στον φόρο που διευκολύνουν παραδόσεις αγαθών ή παροχές υπηρεσιών μέσω της χρήσης ηλεκτρονικής διεπαφής, όπως αγοράς, πλατφόρμας, διαδικτυακής πύλης ή παρόμοιων μέσων. Οι εν λόγω διατάξεις πρέπει να εφαρμόζονται με εναρμονισμένο τρόπο σε όλα τα κράτη μέλη, ούτως ώστε να μην δημιουργούνται κενά που θα μπορούσαν να οδηγήσουν σε απώλειες εσόδων. 
               
               
                  Συνεπώς, η πρόταση είναι σύμφωνη με την αρχή της επικουρικότητας.
               
            
         
         
            
               •Αναλογικότητα
            
            
               
                  Η παρούσα πρόταση είναι αναγκαία προκειμένου να προσαρμοστεί ο εκτελεστικός κανονισμός ΦΠΑ, ούτως ώστε να ληφθούν υπόψη οι διατάξεις της οδηγίας ΦΠΑ, όπως τροποποιήθηκαν με την οδηγία ΦΠΑ για το ηλεκτρονικό εμπόριο. Η πρόταση είναι σύμφωνη με την αρχή της αναλογικότητας, δηλαδή δεν υπερβαίνει τα αναγκαία όρια για την επίτευξη των στόχων της οδηγίας ΦΠΑ για το ηλεκτρονικό εμπόριο.
               
            
            
               •Επιλογή της νομικής πράξης
            
            
               
                  Η πρόταση τροποποιεί τον εκτελεστικό κανονισμό (ΕΕ) αριθ. 282/2011 του Συμβουλίου, για τη θέσπιση μέτρων εφαρμογής της οδηγίας ΦΠΑ.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Η εκτίμηση επιπτώσεων που συνόδευε την πρόταση της Επιτροπής, η οποία είχε ως αποτέλεσμα την έκδοση της οδηγίας ΦΠΑ για το ηλεκτρονικό εμπόριο, περιλάμβανε αξιολόγηση της μικρής υπηρεσίας μίας στάσης, στην οποία, μεταξύ άλλων, προσδιορίζονταν ορισμένες ανεπάρκειες, όπως η πολυπλοκότητα που συνεπάγονταν η εισαγωγή διορθώσεων στις δηλώσεις ΦΠΑ για τους υποκείμενους στον φόρο. Οι εν λόγω ανεπάρκειες αντιμετωπίστηκαν στο πλαίσιο της οδηγίας ΦΠΑ για το ηλεκτρονικό εμπόριο, αλλά απαιτείται η θέσπιση λεπτομερών διατάξεων εφαρμογής με τον εκτελεστικό κανονισμό ΦΠΑ.
               
            
            
               •Διαβουλεύσεις με τα ενδιαφερόμενα μέρη
            
            
               
                  Η Επιτροπή πραγματοποίησε αρκετούς γύρους διαβουλεύσεων με τις αρχές των κρατών μελών, τόσο με τις φορολογικές όσο και με τις τελωνειακές αρχές, στο πλαίσιο της ομάδας για το μέλλον του ΦΠΑ. Επίσης, πραγματοποίησε συναντήσεις με τις ενδιαφερόμενες επιχειρήσεις, τόσο στο πλαίσιο της ομάδας εμπειρογνωμόνων σε θέματα ΦΠΑ όσο και σε ειδικές συναντήσεις με φορείς παροχής υπηρεσιών ηλεκτρονικών διεπαφών και ταχυδρομικών υπηρεσιών. Τέλος, στο πλαίσιο ειδικού σεμιναρίου του προγράμματος Fiscalis 2020, που πραγματοποιήθηκε τον Μάρτιο του 2018 στη Μάλτα με εκπροσώπους των φορολογικών και τελωνειακών αρχών, καθώς και των ενδιαφερόμενων επιχειρηματικών κλάδων, συζητήθηκαν από κοινού τα ζητήματα που προέκυψαν από την εφαρμογή της οδηγίας ΦΠΑ για το ηλεκτρονικό εμπόριο. 
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               •Εκτίμηση επιπτώσεων
            
            
               
                  Τα συγκεκριμένα μέτρα είναι αμιγώς τεχνικού χαρακτήρα και απλώς προσδιορίζουν την εφαρμογή των διατάξεων που έχουν εγκριθεί από το Συμβούλιο. Ως εκ τούτου, δεν κρίθηκε αναγκαία η διενέργεια εκτίμησης επιπτώσεων.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Με την παρούσα πρόταση εφαρμόζεται η οδηγία ΦΠΑ για το ηλεκτρονικό εμπόριο, η οποία επεκτείνει το πεδίο εφαρμογής της μικρής υπηρεσίας μίας στάσης σε όλες τις διασυνοριακές δραστηριότητες παροχής υπηρεσιών από επιχειρήσεις προς καταναλωτές, καθώς και στις εξ αποστάσεως πωλήσεις αγαθών (τόσο ενδοενωσιακά όσο και από τρίτες χώρες ή εδάφη προς την ΕΕ). Η υπηρεσία μίας στάσης αποτελεί σημαντική απλούστευση για τους οικείους προμηθευτές και παρόχους, καθώς τους επιτρέπει να δηλώνουν και να καταβάλλουν τον ΦΠΑ σε ένα μόνο κράτος μέλος για όλες τις παραδόσεις αγαθών και παροχές υπηρεσιών που πραγματοποιούν προς πελάτες σε άλλα κράτη μέλη. Αυτό είναι ιδιαίτερα σημαντικό για τις ΜΜΕ, για τις οποίες το κόστος συμμόρφωσης με τις υποχρεώσεις που απορρέουν από τον ΦΠΑ είναι αρκετά σημαντικότερο σε σχέση με τις μεγαλύτερες επιχειρήσεις.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η παρούσα πρόταση δεν έχει επιπτώσεις στον προϋπολογισμό.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η εφαρμογή θα επιβλέπεται από τη μόνιμη επιτροπή διοικητικής συνεργασίας (SCAC), η οποία θα επικουρείται από την υποεπιτροπή της στον τομέα ΤΠ, τη μόνιμη επιτροπή για την τεχνολογία πληροφοριών (SCIT).
               
            
         
         
            
               •Αναλυτική επεξήγηση των επιμέρους διατάξεων της πρότασης
            
            
               
                  1.
                        Έμμεση παρέμβαση του προμηθευτή στην αποστολή ή τη μεταφορά
               
               
                  Το άρθρο 14 παράγραφος 4 της οδηγίας ΦΠΑ, όπως τροποποιήθηκε από την οδηγία ΦΠΑ για το ηλεκτρονικό εμπόριο, ορίζει «τις ενδοκοινοτικές εξ αποστάσεως πωλήσεις αγαθών» και «τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες». Οι εν λόγω ορισμοί καλύπτουν επίσης τις παραδόσεις αγαθών στις οποίες ο προμηθευτής παρεμβαίνει έμμεσα στην αποστολή ή τη μεταφορά των αγαθών στον πελάτη. Προκειμένου να διασφαλιστεί η ορθή και ενιαία εφαρμογή των εν λόγω ορισμών, είναι απαραίτητο να οριστεί το νόημα του όρου «έμμεσα». Έως τώρα, διευκρινίσεις αυτής της έννοιας παρέχονταν μόνο με κατευθυντήριες γραμμές της επιτροπής ΦΠΑ. Η πρόταση ενσωματώνει το κείμενο των εν λόγω κατευθυντήριων γραμμών στον εκτελεστικό κανονισμό ΦΠΑ, προκείμενου να ενισχυθεί η ασφάλεια δικαίου τόσο για τους οικονομικούς φορείς όσο και για τις φορολογικές διοικήσεις (άρθρο 1 σημείο 1 στοιχείο β), με το οποίο προστίθεται το νέο άρθρο 5α στον κανονισμό).
               
               
                  2.
                        Διατάξεις σχετικά με τις ηλεκτρονικές διεπαφές
               
               
                  Τα άρθρα 14α και 242α της οδηγίας ΦΠΑ, όπως τροποποιήθηκαν από την οδηγία ΦΠΑ για το ηλεκτρονικό εμπόριο, εισάγουν ειδικές διατάξεις για ηλεκτρονικές διεπαφές, όπως αγορά, πλατφόρμα, διαδικτυακή πύλη, που διευκολύνουν ορισμένες παραδόσεις αγαθών ή παροχές υπηρεσιών που πραγματοποιούνται από άλλους υποκείμενους στον φόρο. Με δηλώσεις που καταχωρίστηκαν στα πρακτικά του Συμβουλίου κατά την έγκριση της οδηγίας ΦΠΑ για το ηλεκτρονικό εμπόριο, το Συμβούλιο κάλεσε την Επιτροπή να προτείνει τους απαραίτητους εκτελεστικούς κανόνες για την εφαρμογή των εν λόγω διατάξεων, λαμβάνοντας υπόψη τα εξής στοιχεία: 
               
            
            
               –τον ορισμό της κατάστασης κατά την οποία υποκείμενος στον φόρο θεωρείται ότι διευκολύνει τις πωλήσεις αγαθών ή υπηρεσιών μέσω της χρήσης ηλεκτρονικής διεπαφής (αυτό προτείνεται στο άρθρο 1 σημείο 1 στοιχείο β), με το οποίο προστίθεται το νέο άρθρο 5β στον κανονισμό, και στο σημείο 4, με το οποίο προστίθεται το νέο άρθρο 54β στον κανονισμό)·
            
            
               –ειδικές διατάξεις σχετικά με τους όρους με τους οποίους καθορίζεται πότε είναι αποδεκτή η πληρωμή, ούτως ώστε να προσδιοριστεί σε ποια φορολογική περίοδο θα πρέπει να δηλωθούν οι παραδόσεις και οι παροχές από υποκείμενους στον φόρο οι οποίοι διευκολύνουν τις παραδόσεις αγαθών στην Κοινότητα μέσω ηλεκτρονικής διεπαφής ή από οποιονδήποτε υποκείμενο στον φόρο ο οποίος χρησιμοποιεί το ειδικό καθεστώς για εξ αποστάσεως πωλήσεις αγαθών από τρίτα εδάφη ή τρίτες χώρες (αυτό προσδιορίζεται στο άρθρο 1 σημείο 3, με το οποίο προστίθεται το νέο κεφαλαίο Vα και το άρθρο 41α στον κανονισμού, και στο σημείο 5, με το οποίο προστίθεται το νέο άρθρο 61β στον κανονισμό)·
            
            
               –το είδος των πληροφοριών που πρέπει να τηρούνται σε καταχωρίσεις των υποκειμένων στον φόρο που διευκολύνουν τις παραδόσεις αγαθών και τις παροχές υπηρεσιών εντός της Κοινότητας με τη χρήση ηλεκτρονικής διεπαφής. Θα πρέπει να ληφθεί υπόψη ποιες πληροφορίες είναι διαθέσιμες στους εν λόγω υποκείμενους στον φόρο, είναι σημαντικές για τις φορολογικές διοικήσεις και ανάλογες προς τον σκοπό της διάταξης, καθώς και η ανάγκη συμμόρφωσης προς τον κανονισμό (ΕΕ) 2016/679 (Γενικός Κανονισμός για την Προστασία Δεδομένων) (βλ. άρθρο 1 σημείο 4, με το οποίο προστίθεται το νέο τμήμα 1α και το άρθρο 54γ στον κανονισμό).
            
            
               
                  Πέρα από τις συζητήσεις με τις αρχές και τις επιχειρήσεις των κρατών μελών, με το άρθρο 1 σημείο 1 στοιχείο β) εισάγεται το νέο άρθρο 5γ στον εκτελεστικό κανονισμό ΦΠΑ, το οποίο προβλέπει ότι:
               
            
            
               –όταν μια ηλεκτρονική διεπαφή θεωρείται ότι έχει παραλάβει και παραδώσει αγαθά η ίδια, δεν είναι υπόχρεη για την καταβολή οποιουδήποτε ποσού ΦΠΑ που υπερβαίνει τον δηλωθέντα και καταβληθέντα ΦΠΑ για τις πωλήσεις που πραγματοποιήθηκαν μέσω της ηλεκτρονικής διεπαφής. Η διάταξη αυτή απαιτείται προκειμένου τα κράτη μέλη να έχουν τη δυνατότητα να απαλλάσσουν τις ηλεκτρονικές διεπαφές από την καταβολή πρόσθετου ΦΠΑ στην περίπτωση που η ηλεκτρονική διεπαφή εξαρτάται από τις πληροφορίες που παρέχει ο προμηθευτής ο οποίος πωλεί αγαθά μέσω της ηλεκτρονικής διεπαφής και μπορεί να αποδείξει ότι ενήργησε καλόπιστα· 
            
            
               –κάθε προμηθευτής που πωλεί αγαθά μέσω της διεπαφής τεκμαίρεται ότι είναι υποκείμενος στον φόρο και ο πελάτης του ότι είναι μη υποκείμενος στον φόρο. Το τεκμήριο αυτή απαλλάσσει τη διεπαφή από το βάρος της υποχρέωσης να αποδείξει το καθεστώς του πωλητή και του πελάτη.
            
            
               
                  3.
                        Διατάξεις που σχετίζονται με την επέκταση του πεδίου εφαρμογής της υπηρεσίας μίας στάσης (άρθρο 1 σημείο 5, με το οποίο αντικαθίσταται το τμήμα 2 του κεφαλαίου XI του εκτελεστικού κανονισμού ΦΠΑ).
               
               
                  Με την πλειονότητα των εν λόγω διατάξεων επικαιροποιείται το τμήμα 2 του κεφαλαίου XI του εκτελεστικού κανονισμού ΦΠΑ και ορίζονται οι διατάξεις εφαρμογής που είναι απαραίτητες για την εύρυθμη λειτουργία της μικρής υπηρεσίας μίας στάσης, μετά την επέκταση του πεδίου εφαρμογής της.
               
               
                  Επιπλέον, ως απόρροια των διαβουλεύσεων με τα ενδιαφερόμενα μέρη, προτείνονται ορισμένες αλλαγές που υπερβαίνουν την απλή εναρμόνιση των εν λόγω διατάξεων με την επέκταση του πεδίου εφαρμογής της μικρής υπηρεσίας μίας στάσης. Οι εν λόγω αλλαγές αφορούν τα ακόλουθα ζητήματα:
               
            
            
               α)Το άρθρο 369ιζ της οδηγίας ΦΠΑ, όπως τροποποιήθηκε με την οδηγία ΦΠΑ για το ηλεκτρονικό εμπόριο, προβλέπει ότι το κράτος μέλος εγγραφής χορηγεί αριθμό φορολογικού μητρώου στον μεσάζοντα που ενεργεί εξ ονόματος και για λογαριασμό του υποκείμενου στον φόρο χρησιμοποιώντας την υπηρεσία μίας στάσης για εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες. Προστίθεται δεύτερο εδάφιο στο άρθρο 57ε του εκτελεστικού κανονισμού ΦΠΑ, το οποίο διευκρινίζει ότι ο εν λόγω αριθμός φορολογικού μητρώου συνιστά άδεια που του επιτρέπει να ενεργεί ως μεσάζοντας και δεν μπορεί να χρησιμοποιηθεί από τον μεσάζοντα για δήλωση ΦΠΑ για φορολογητέες πράξεις.
            
            
               β)Το άρθρο 57ζ του εκτελεστικού κανονισμού ΦΠΑ προβλέπει ότι όταν ο υποκείμενος σε φόρο παύει οικειοθελώς να χρησιμοποιεί την μικρή υπηρεσία μίας στάσης, ανεξάρτητα από το αν εξακολουθεί να παραδίδει αγαθά ή να παρέχει υπηρεσίες που μπορούν να καλύπτονται από τη χρήση της, αποκλείεται από τη χρήση της μικρής υπηρεσίας μίας στάσης σε οποιοδήποτε κράτος μέλος για δύο ημερολογιακά τρίμηνα. Η διάταξη αυτή απαλείφεται, καθώς δεν θεωρείται χρήσιμη από τα κράτη μέλη και ενδέχεται να προκαλέσει επιπλέον επιβάρυνση για τους οικείους υποκείμενους στον φόρο.
            
            
               γ)Η οδηγία ΦΠΑ για το ηλεκτρονικό εμπόριο επιτρέπει την εισαγωγή διορθώσεων σε προηγούμενες δηλώσεις ΦΠΑ μέσω της υπηρεσίας μίας στάσης, εντός τριών ετών, σε επόμενη δήλωση, αντί να είναι υποχρεωτική η εκ νέου υποβολή της δήλωσης για τη φορολογική περίοδο την οποία αφορούν οι διορθώσεις, όπως συμβαίνει στην περίπτωση της μικρής υπηρεσίας μίας στάσης. Εντούτοις, η οδηγία ΦΠΑ για το ηλεκτρονικό εμπόριο δεν διευκρινίζει με ποιον τρόπο πρέπει να εισάγονται, από το 2021 και εξής, οι διορθώσεις σε δηλώσεις που αφορούν φορολογικές περιόδους πριν από την 1η Ιανουαρίου 2021. Προκειμένου να περιοριστεί ο αντίκτυπος σε επίπεδο ΤΠ λόγω της μετάβασης από το ένα σύστημα στο άλλο, είναι προτιμότερο να διατηρηθεί το υφιστάμενο σύστημα εισαγωγής διορθώσεων σε δηλώσεις μέσω της μικρής υπηρεσίας μίας στάσης όσον αφορά τις περιόδους από το τέταρτο τρίμηνο του 2017 έως το τέταρτο τρίμηνο του 2020. Με την πρόταση τροποποιείται το άρθρο 61 του εκτελεστικού κανονισμού ΦΠΑ αναλόγως.
            
            
               δ)Στο πλαίσιο της υπηρεσίας μίας στάσης, οι διορθώσεις σε προηγούμενες δηλώσεις ΦΠΑ θα πρέπει να υποβάλλονται σε επόμενη δήλωση. Αφού υποβληθεί η τελική δήλωση ΦΠΑ, ο υποκείμενος στον φόρο που εξαιρείται από την υπηρεσία μίας στάσης δυνάμει του άρθρου 61α του εκτελεστικού κανονισμού ΦΠΑ δεν θα μπορεί πλέον να υποβάλλει επόμενες δηλώσεις ΦΠΑ. Κατά συνέπεια, στην πρόταση προβλέπεται ότι οποιεσδήποτε διορθώσεις στην τελική δήλωση και σε προηγούμενες δηλώσεις που προκύπτουν μετά την υποβολή της τελικής δήλωσης εξοφλούνται απευθείας ενώπιον των φορολογικών αρχών του οικείου κράτους μέλους κατανάλωσης.
            
            
               ε)Οι καταχωρίσεις στα λογιστικά βιβλία από τον υποκείμενο στον φόρο που χρησιμοποιεί την υπηρεσία μίας στάσης περιλαμβάνουν, επί του παρόντος, το όνομα του πελάτη, εφόσον είναι γνωστό στον υποκείμενο στον φόρο. Επειδή η εν λόγω πληροφορία θα πρέπει να τηρείται μόνο εφόσον είναι διαθέσιμη, δεν είναι απαραίτητη για τον προσδιορισμό του κράτους μέλους στο οποίο είναι φορολογητέα η παράδοση αγαθών ή η παροχή υπηρεσιών και ενδέχεται να εγείρει ζητήματα προστασίας δεδομένων, δεν περιλαμβάνεται πλέον στις καταχωρίσεις στα λογιστικά βιβλία των υποκειμένων στον φόρο που χρησιμοποιούν την υπηρεσία μίας στάσης, οι οποίες απαριθμούνται στο άρθρο 63γ του εκτελεστικού κανονισμού ΦΠΑ. Περαιτέρω πληροφορίες σχετικά με την επιστροφή αγαθών και τους αριθμούς αποστολής ή πράξης περιλαμβάνονται στο άρθρο 63γ για να διευκολύνουν τον έλεγχο των εν λόγω δραστηριοτήτων.
            
            
               4.
                     Άλλες διατάξεις
            
         
         
            
               
                  Το άρθρο 14 απαλείφεται, μετά την απαλοιφή του άρθρου 34 της οδηγίας ΦΠΑ με την οδηγία ΦΠΑ για το ηλεκτρονικό εμπόριο (άρθρο 1 σημείο 2).
               
               
                  Το άρθρο 2 προβλέπει ότι τα μέτρα αρχίζουν να ισχύουν από την 1η Ιανουαρίου 2021, ημερομηνία εφαρμογής των σχετικών διατάξεων της οδηγίας ΦΠΑ για το ηλεκτρονικό εμπόριο, την οποία εφαρμόζει η παρούσα πρόταση. Επιπλέον, προβλέπει δυνατότητα των υποκείμενων στον φόρο να εγγραφούν στην υπηρεσία μίας στάσης από την 1η Οκτωβρίου 2020, ώστε να τους επιτραπεί η χρήση της από την 1η Ιανουαρίου 2021,
               
            
            
               2018/0416 (NLE)
            
            
               Πρόταση
            
            
               ΕΚΤΕΛΕΣΤΙΚΟΣ ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του εκτελεστικού κανονισμού (ΕΕ) αριθ. 282/2011 όσον αφορά παραδόσεις αγαθών ή παροχές υπηρεσιών που διευκολύνονται μέσω ηλεκτρονικών διεπαφών και τα ειδικά καθεστώτα για υποκειμένους στον φόρο οι οποίοι παρέχουν υπηρεσίες σε μη υποκειμένους στον φόρο, πραγματοποιούν εξ αποστάσεως πωλήσεις αγαθών και ορισμένες εγχώριες παραδόσεις αγαθών 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  8
               , και ιδίως το άρθρο 397,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η οδηγία 2006/112/ΕΚ του Συμβουλίου
                  9
                τροποποιήθηκε με την οδηγία (ΕΕ) 2017/2455 του Συμβουλίου
                  10
               , η οποία, μεταξύ άλλων, επέκτεινε το πεδίο εφαρμογής των ειδικών καθεστώτων για μη εγκατεστημένους υποκειμένους στον φόρο που παρέχουν τηλεπικοινωνιακές, ραδιοφωνικές και τηλεοπτικές ή ηλεκτρονικές υπηρεσίες σε μη υποκειμένους στον φόρο σε όλα τα είδη υπηρεσιών, καθώς και στις ενδοκοινοτικές εξ αποστάσεως πωλήσεις αγαθών και τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες. Η οδηγία (ΕΕ) 2017/2455 εισήγαγε επίσης ορισμένες διατάξεις για υποκείμενους στον φόρο οι οποίοι διευκολύνουν παραδόσεις αγαθών ή παροχές υπηρεσιών που πραγματοποιούνται από άλλους υποκείμενους στον φόρο, μέσω της χρήσης ηλεκτρονικής διεπαφής, όπως αγοράς, πλατφόρμας, διαδικτυακής πύλης ή παρόμοιων μέσων. 
            
            
               (2)Οι λεπτομερείς διατάξεις για την εφαρμογή των εν λόγω ειδικών καθεστώτων που προβλέπονται στον εκτελεστικό κανονισμό (ΕΕ) αριθ. 282/2011 του Συμβουλίου
                  11
                θα πρέπει να επικαιροποιηθούν κατόπιν της επέκτασης του πεδίου εφαρμογής τους.
            
            
               (3)Οι ορισμοί των «ενδοκοινοτικών εξ αποστάσεως πωλήσεων αγαθών» και «των εξ αποστάσεως πωλήσεων αγαθών που εισάγονται από τρίτα εδάφη ή τρίτες χώρες» στην οδηγία 2006/112/ΕΚ καλύπτουν επίσης παραδόσεις αγαθών στις οποίες ο προμηθευτής παρεμβαίνει έμμεσα στην αποστολή ή τη μεταφορά τους στον πελάτη. Ως εκ τούτου, προκειμένου να διασφαλιστεί η ορθή και ενιαία εφαρμογή των εν λόγω ορισμών σε όλα τα κράτη μέλη και να ενισχυθεί η ασφάλεια δικαίου τόσο για τους οικονομικούς φορείς όσο και για τις φορολογικές διοικήσεις, είναι απαραίτητο να διευκρινιστεί και να προσδιοριστεί το νόημα του όρου «έμμεσα» στο πλαίσιο αυτό. 
            
            
               (4)Ομοίως, προκειμένου να διασφαλιστεί η ενιαία εφαρμογή, σε όλα τα κράτη μέλη, των διατάξεων σχετικά με τον υποκείμενο στον φόρο ο οποίος διευκολύνει τις παραδόσεις αγαθών και τις παροχές υπηρεσιών στην Κοινότητα και να ενισχυθεί η ασφάλεια δικαίου όσον αφορά τους κανόνες για υποκείμενους στον φόρο προστιθέμενης αξίας (ΦΠΑ) και τις φορολογικές διοικήσεις που επιβάλλουν αυτούς τους κανόνες, είναι απαραίτητο να προσδιοριστεί περαιτέρω το νόημα του όρου «διευκολύνω» και να διευκρινιστεί πότε ο υποκείμενος στον φόρο δεν θεωρείται ότι διευκολύνει παραδόσεις αγαθών ή παροχές υπηρεσιών μέσω ηλεκτρονικής διεπαφής. 
            
            
               (5)Προκειμένου να διασφαλιστεί η ενιαία εφαρμογή των κανόνων για τον ΦΠΑ, είναι απαραίτητο να οριστεί με σαφήνεια ο χρόνος κατά τον οποίο μπορεί να θεωρηθεί αποδεκτή η πληρωμή από τον λήπτη, ούτως ώστε να προσδιοριστεί σε ποια φορολογική περίοδο πρέπει να δηλώνονται οι παραδόσεις από υποκείμενους στον φόρο που διευκολύνουν παραδόσεις αγαθών στην Κοινότητα μέσω της χρήσης ηλεκτρονικής διεπαφής ή από οποιονδήποτε υποκείμενο στον φόρο χρησιμοποιεί το ειδικό καθεστώς για εξ αποστάσεως πωλήσεις αγαθών από τρίτα εδάφη ή τρίτες χώρες. 
            
            
               (6)Είναι απαραίτητο να προσδιοριστεί το είδος των πληροφοριών που θα πρέπει να καταχωρίζονται στα λογιστικά βιβλία του υποκείμενου στον φόρο ο οποίος διευκολύνει τις παραδόσεις αγαθών και τις παροχές υπηρεσιών στην Κοινότητα μέσω ηλεκτρονικής διεπαφής. Στο πλαίσιο αυτό θα πρέπει να ληφθεί υπόψη η φύση των πληροφοριών που είναι διαθέσιμες στους εν λόγω υποκείμενους στον φόρο, η σπουδαιότητά τους για τις φορολογικές διοικήσεις και η απαίτηση οι εν λόγω λογιστικές καταχωρίσεις και η τήρηση αρχείων να είναι αναλογικές, ούτως ώστε να επιτυγχάνεται συμμόρφωση με τα δικαιώματα και τις υποχρεώσεις που ορίζει ο κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου
                  12
               .
            
            
               (7)Ο υποκείμενος στον φόρο που διευκολύνει ορισμένες παραδόσεις αγαθών στην Κοινότητα μέσω της χρήσης ηλεκτρονικής διεπαφής θεωρείται ότι έχει λάβει και έχει παραδώσει τα αγαθά ο ίδιος και είναι υπόχρεος για την καταβολή ΦΠΑ για τις εν λόγω παραδόσεις. Είναι σημαντικό να ληφθεί υπόψη ότι ο εν λόγω υποκείμενος στον φόρο μπορεί να εξαρτάται από την ακρίβεια των πληροφοριών που παρείχαν οι προμηθευτές που πραγματοποιούν πωλήσεις αγαθών μέσω της εν λόγω ηλεκτρονικής διεπαφής για την ορθή δήλωση και καταβολή του οφειλόμενου ΦΠΑ. Κατά συνέπεια, είναι εύλογο να προβλεφθεί ότι ο εν λόγω υποκείμενος στον φόρο δεν είναι υπόχρεος για την καταβολή οποιουδήποτε ποσού ΦΠΑ υπερβαίνει τον δηλωθέντα και καταβληθέντα ΦΠΑ για τις εν λόγω παραδόσεις αγαθών, όταν οι πληροφορίες που έλαβε ήταν εσφαλμένες, εφόσον μπορεί να αποδείξει ότι ευλόγως δεν θα ήταν σε θέση να το γνωρίζει και όντως δεν το γνώριζε. Αυτό αναμένεται να δώσει στα κράτη μέλη τη δυνατότητα να απαλλάσσουν τους εν λόγω υποκείμενους στον φόρο από πρόσθετες υποχρεώσεις ΦΠΑ, εφόσον αυτοί ενεργούν καλόπιστα. 
            
            
               (8)Προκειμένου να μειωθεί ο διοικητικός φόρτος για τους υποκείμενους στον φόρο που διευκολύνουν ορισμένες παραδόσεις αγαθών στην Κοινότητα μέσω της χρήσης ηλεκτρονικής διεπαφής, είναι σκόπιμο αυτοί να απαλλαγούν από το βάρος της υποχρέωσης να αποδείξουν το καθεστώς του πωλητή και του πελάτη. Ως εκ τούτου, θα πρέπει να εισαχθούν ορισμένα μαχητά τεκμήρια, βάσει των οποίων οι προμηθευτές που πραγματοποιούν πωλήσεις αγαθών μέσω της εν λόγω ηλεκτρονικής διεπαφής τεκμαίρεται ότι είναι υποκείμενοι στον φόρο και οι πελάτες τους ότι είναι μη υποκείμενοι στον φόρο. 
            
            
               (9)Προκειμένου να αποφεύγονται αμφιβολίες, είναι αναγκαίο να διευκρινιστεί ότι ο αριθμός φορολογικού μητρώου που χορηγείται στον μεσάζοντα ο οποίος ενεργεί εξ ονόματος και για λογαριασμό του υποκείμενου στον φόρο που χρησιμοποιεί το καθεστώς εισαγωγής συνιστά άδεια που του επιτρέπει να ενεργεί ως μεσάζοντας και δεν μπορεί να χρησιμοποιηθεί από τον μεσάζοντα για δήλωση ΦΠΑ για φορολογητέες πράξεις που διενεργεί ο ίδιος.
            
         
         
            
               (10)Η διάταξη που αποκλείει υποκείμενο στον φόρο ο οποίος οικειοθελώς έπαυσε να χρησιμοποιεί ένα ειδικό καθεστώς από την επανένταξή του στο εν λόγω ειδικό καθεστώς κατά τη διάρκεια δύο ημερολογιακών τριμήνων δεν θεωρείται χρήσιμη από τα κράτη μέλη και ενδέχεται να προκαλέσει επιπλέον φόρτο στους οικείους υποκείμενους στον φόρο. Κατά συνέπεια, η διάταξη αυτή θα πρέπει να απαλειφθεί.
            
            
               (11)Προκειμένου να περιοριστεί ο αντίκτυπος σε επίπεδο ΤΠ από την αλλαγή στον τρόπο εισαγωγής των διορθώσεων σε προηγούμενες δηλώσεις ΦΠΑ στο πλαίσιο ενός ειδικού καθεστώτος, είναι προτιμότερο να προβλεφθεί ότι οι διορθώσεις σε δήλωση ΦΠΑ που αφορά φορολογική περίοδο προγενέστερη της ημερομηνίας από την οποία τα κράτη μέλη πρέπει να εφαρμόσουν τα εθνικά μέτρα ώστε να συμμορφωθούν με τα άρθρα 2 και 3 της οδηγίας (ΕΕ) 2017/2455 πρέπει να εισάγονται με τη μορφή τροποποιήσεων της εν λόγω δήλωσης. Επιπλέον, στον βαθμό που οι διορθώσεις σε προηγούμενες δηλώσεις ΦΠΑ πρέπει να υποβάλλονται σε επόμενη δήλωση όσον αφορά φορολογικές περιόδους από την 1η Ιανουαρίου 2021 και εξής, οι υποκείμενοι στον φόρο που αποκλείονται από ένα ειδικό καθεστώς δεν δύνανται πλέον να εισάγουν διορθώσεις σε επόμενη δήλωση. Κατά συνέπεια, είναι απαραίτητο να προβλεφθεί ότι τέτοιου είδους διορθώσεις θα πρέπει να εξοφλούνται απευθείας ενώπιον των φορολογικών αρχών του οικείου κράτους μέλους κατανάλωσης.
            
            
               (12)Εφόσον το όνομα του πελάτη πρέπει να καταχωρίζεται στα λογιστικά βιβλία του υποκείμενου στον φόρο που χρησιμοποιεί ένα ειδικό καθεστώς μόνο αν είναι διαθέσιμο στον υποκείμενο στον φόρο, και εφόσον δεν είναι απαραίτητο για τον προσδιορισμό του κράτους μέλους στο οποίο υπόκειται σε ΦΠΑ η παράδοση αγαθών ή η παροχή υπηρεσιών και ενδέχεται να τεθούν ζητήματα προστασίας δεδομένων, δεν κρίνεται πλέον απαραίτητο να συμπεριλαμβάνεται το όνομα του πελάτη στις καταχωρίσεις στα λογιστικά βιβλία των υποκειμένων στον φόρο που χρησιμοποιούν έναν ειδικό καθεστώς. Εντούτοις, προκειμένου να διευκολυνθούν οι παραδόσεις αγαθών που καλύπτονται από ειδικό καθεστώς, είναι αναγκαίο να συμπεριλαμβάνονται πληροφορίες σχετικά με επιστροφές αγαθών και αριθμούς αποστολής ή πράξης μεταξύ των πληροφοριών που πρέπει να καταχωρίζονται στα λογιστικά βιβλία από τους υποκείμενους στον φόρο.
            
            
               (13)Συνεπώς, ο εκτελεστικός κανονισμός (ΕΕ) αριθ. 282/2011 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο εκτελεστικός κανονισμός (ΕΕ) αριθ. 282/2011 τροποποιείται ως εξής:
            
            
               (1)το κεφάλαιο IV τροποποιείται ως εξής:
            
            
               α)ο τίτλος του κεφαλαίου IV αντικαθίσταται από το ακόλουθο κείμενο:
            
            
               «ΦΟΡΟΛΟΓΗΤΕΕΣ ΠΡΑΞΕΙΣ
            
            
               (ΤΙΤΛΟΣ IV ΤΗΣ ΟΔΗΓΙΑΣ 2006/112/ΕΚ)
            
            
               ΤΜΗΜΑ 1
            
            
               Παραδόσεις αγαθών
            
            
               (Άρθρα 14 έως 19 της οδηγίας 2006/112/ΕΚ)»·
            
            
               β)παρεμβάλλονται τα ακόλουθα άρθρα 5α, 5β, και 5γ:
            
            
               «Άρθρο 5α
            
            
               Για την εφαρμογή του άρθρου 14 παράγραφος 4 της οδηγίας 2006/112/EΚ, θεωρείται ότι τα αγαθά έχουν αποσταλεί ή μεταφερθεί από τον προμηθευτή ή για λογαριασμό του, συμπεριλαμβανομένων των περιπτώσεων κατά τις οποίες ο προμηθευτής παρεμβαίνει έμμεσα στην αποστολή ή τη μεταφορά των αγαθών, στις ακόλουθες περιπτώσεις:
            
            
               α)όταν η αποστολή ή η μεταφορά των αγαθών ανατίθεται, στο πλαίσιο υπεργολαβίας, από τον προμηθευτή σε τρίτο που παραδίδει τα αγαθά στον πελάτη· 
            
            
               β)όταν η αποστολή ή η μεταφορά των αγαθών παρέχεται από τρίτο αλλά ο προμηθευτής επιβαρύνεται είτε με το σύνολο είτε με μέρος της ευθύνης της παράδοσης των αγαθών στον πελάτη·
            
            
               γ)όταν ο προμηθευτής εκδίδει το τιμολόγιο και εισπράττει τα τέλη μεταφοράς από τον πελάτη και τα αποστέλλει κατόπιν σε τρίτο ο οποίος διευθετεί την αποστολή ή τη μεταφορά των αγαθών·
            
         
         
            
               δ)όταν ο προμηθευτής προωθεί με οποιοδήποτε μέσο τις υπηρεσίες παράδοσης τρίτου προς τον πελάτη, φέρνει σε επαφή τον πελάτη και τον τρίτο ή, ειδάλλως, παρέχει στον τρίτο τις απαραίτητες πληροφορίες για την παράδοση των αγαθών στον πελάτη.
            
            
               Εντούτοις, δεν θεωρείται ότι τα αγαθά έχουν αποσταλεί ή μεταφερθεί από τον προμηθευτή ή για λογαριασμό του στην περίπτωση που ο πελάτης μεταφέρει τα αγαθά ο ίδιος ή ο πελάτης διευθετεί τη διανομή των αγαθών από τρίτο και ο προμηθευτής δεν παρεμβαίνει, άμεσα ή έμμεσα, στην παροχή ή στη βοήθεια οργάνωσης της αποστολής ή της μεταφοράς των εν λόγω αγαθών.
            
            
               Άρθρο 5β
            
            
               Για την εφαρμογή του άρθρου 14α της οδηγίας 2006/112/ΕΚ, ο όρος «διευκολύνει» νοείται ως η χρήση ηλεκτρονικής διεπαφής που επιτρέπει στον πελάτη και τον προμηθευτή, ο οποίος πωλεί αγαθά μέσω της ηλεκτρονικής διεπαφής, να έρθουν σε επαφή, η οποία καταλήγει στην παράδοση αγαθών στον εν λόγω πελάτη μέσω της εν λόγω ηλεκτρονικής διεπαφής. 
            
            
               Εντούτοις, ο υποκείμενος στον φόρο δεν διευκολύνει την παράδοση αγαθών εφόσον πληρούνται οι ακόλουθες προϋποθέσεις: 
            
            
               α)δεν θέτει, άμεσα ή έμμεσα, τους γενικούς όρους βάσει των οποίων πραγματοποιείται η παράδοση των αγαθών·
            
            
               β)δεν εμπλέκεται, άμεσα ή έμμεσα, στη χρέωση του πελάτη όσον αφορά την πληρωμή που πραγματοποιήθηκε·
            
            
               γ)δεν εμπλέκεται, άμεσα ή έμμεσα, στην παραγγελία ή την παράδοση των αγαθών.
            
            
               Επιπλέον, το άρθρο 14α της οδηγίας 2006/112/ΕΚ δεν ισχύει για τον υποκείμενο στον φόρο ο οποίος παρέχει μόνο κάποιο από τα εξής:
            
            
               α)τη διεκπεραίωση πληρωμών που αφορούν την παράδοση αγαθών· 
            
            
               β)την αναφορά ή τη διαφήμιση των αγαθών·
            
            
               γ)την προώθηση ή μεταφορά των πελατών σε άλλες ηλεκτρονικές διεπαφές στις οποίες προσφέρονται αγαθά προς πώληση, χωρίς περαιτέρω παρέμβαση στην παράδοση.
            
            
               Άρθρο 5γ
            
            
               1.
                     Για την εφαρμογή του άρθρου 14α της οδηγίας 2006/112/ΕΚ, ο υποκείμενος στον φόρο, ο οποίος θεωρείται ότι έχει λάβει και παραδώσει τα αγαθά ο ίδιος, δεν είναι υπόχρεος για την καταβολή ΦΠΑ που υπερβαίνει τον δηλωθέντα και καταβληθέντα ΦΠΑ για τις εν λόγω παραδόσεις, εφόσον πληρούνται οι ακόλουθες προϋποθέσεις:
            
            
               α)ο υποκείμενος στον φόρο εξαρτάται από τις πληροφορίες που παρείχαν οι προμηθευτές οι οποίοι πωλούν αγαθά μέσω ηλεκτρονικής διεπαφής ή άλλοι τρίτοι, όσον αφορά την ορθή δήλωση και καταβολή του ΦΠΑ για τις εν λόγω παραδόσεις· 
            
            
               β)οι πληροφορίες που έλαβε ο υποκείμενος στον φόρο είναι εσφαλμένες·
            
            
               γ)ο υποκείμενος στον φόρο μπορεί να αποδείξει ότι ευλόγως δεν θα ήταν σε θέση να γνωρίζει και όντως δεν γνώριζε ότι οι εν λόγω πληροφορίες ήταν εσφαλμένες. 
            
            
               2.
                     Για την εφαρμογή του άρθρου 14α της οδηγίας 2006/112/ΕΚ, τεκμαίρεται ότι: 
            
            
               α)το πρόσωπο που παραδίδει αγαθά μέσω ηλεκτρονικής διεπαφής είναι υποκείμενο στον φόρο· 
            
            
               β)το πρόσωπο που αγοράζει τα εν λόγω αγαθά δεν είναι υποκείμενο στον φόρο.
            
         
         
            
               Εντούτοις, ο υποκείμενος στον φόρο που θεωρείται ότι έχει παραλάβει και παραδώσει αγαθά ο ίδιος δύναται να ανατρέψει τα τεκμήρια που αναφέρονται στο πρώτο εδάφιο, εφόσον διαθέτει πληροφορίες περί του αντιθέτου.»·
            
            
               γ)η ακόλουθη επικεφαλίδα παρεμβάλλεται πριν από το άρθρο 6:
            
            
               «ΤΜΗΜΑ 2
            
            
               Παροχές υπηρεσιών
            
            
               (Άρθρα 24 έως 29 της οδηγίας 2006/112/ΕΚ)»·
            
            
               (2)το άρθρο 14 απαλείφεται·
            
            
               (3)παρεμβάλλεται το ακόλουθο κεφάλαιο Vα:
            
            
               «ΚΕΦΑΛΑΙΟ Vα
            
            
               ΓΕΝΕΣΙΟΥΡΓΟΣ ΑΙΤΙΑ ΚΑΙ ΑΠΑΙΤΗΤΟ ΤΟΥ ΦΟΡΟΥ
            
            
               (ΤΙΤΛΟΣ VI ΤΗΣ ΟΔΗΓΙΑΣ 2006/112/ΕΚ)
            
            
               Άρθρο 41a
            
            
               Για την εφαρμογή του άρθρου 66α της οδηγίας 2006/112/ΕΚ, ως χρόνος αποδοχής της πληρωμής νοείται ο χρόνος κατά τον οποίο η επιβεβαίωση πληρωμής, το μήνυμα για έγκριση πληρωμής ή η ανάληψη υποχρέωσης πληρωμής από τον πελάτη λαμβάνεται από τον προμηθευτή, ή εκ μέρους αυτού, που παραδίδει αγαθά μέσω της ηλεκτρονικής διεπαφής, ανεξαρτήτως του χρόνου που πραγματοποιήθηκε η πραγματική καταβολή των χρημάτων.»·
            
            
               (4)στο κεφάλαιο X παρεμβάλλεται το ακόλουθο τμήμα 1α:
            
            
               «ΤΜΗΜΑ 1α
            
            
               Λογιστικές υποχρεώσεις
            
            
               (Άρθρα 241 έως 249 της οδηγίας 2006/112/ΕΚ)
            
            
               Άρθρο 54β
            
            
               1.
                     Για την εφαρμογή του άρθρου 242α της οδηγίας 2006/112/ΕΚ, ο όρος «διευκολύνει» νοείται ως η χρήση ηλεκτρονικής διεπαφής που επιτρέπει σε έναν πελάτη και έναν προμηθευτή ο οποίος πωλεί αγαθά ή παρέχει υπηρεσίες μέσω της ηλεκτρονικής διεπαφής, να έρθουν σε επαφή, η οποία καταλήγει στην παράδοση αγαθών ή την παροχή υπηρεσιών στον εν λόγω πελάτη μέσω της εν λόγω ηλεκτρονικής διεπαφής. 
            
            
               Εντούτοις, ο όρος «διευκολύνει» δεν καλύπτει την παράδοση αγαθών ή την παροχή υπηρεσιών εφόσον πληρούνται οι ακόλουθες προϋποθέσεις: 
            
            
               α)ο υποκείμενος στον φόρος δεν θέτει, άμεσα ή έμμεσα, τους γενικούς όρους βάσει των οποίων πραγματοποιείται η παράδοση αγαθών ή η παροχή υπηρεσιών·
            
         
         
            
               β)ο υποκείμενος στον φόρο δεν εμπλέκεται, άμεσα ή έμμεσα, στη χρέωση του πελάτη όσον αφορά την πληρωμή που πραγματοποιήθηκε·
            
            
               γ)ο υποκείμενος στον φόρο δεν εμπλέκεται, άμεσα ή έμμεσα, στην παραγγελία ή την παράδοση των αγαθών·
            
            
               β)ο υποκείμενος στον φόρο δεν εμπλέκεται, άμεσα ή έμμεσα, στην παροχή της υπηρεσίας. 
            
            
               2.
                     Για την εφαρμογή του άρθρου 242α της οδηγίας 2006/112/ΕΚ, ο όρος «διευκολύνει» δεν καλύπτει περιπτώσεις στις οποίες ο υποκείμενος στον φόρο παρέχει μόνο κάποιο από τα εξής:
            
            
               α) τη διεκπεραίωση πληρωμών που αφορούν την παράδοση αγαθών ή την παροχή υπηρεσιών· 
            
            
               β) την αναφορά ή τη διαφήμιση των αγαθών ή των υπηρεσιών·
            
            
               γ) την προώθηση ή μεταφορά των πελατών σε άλλες ηλεκτρονικές διεπαφές στις οποίες προσφέρονται αγαθά ή υπηρεσίες, χωρίς περαιτέρω παρέμβαση στην παράδοση αγαθών ή την παροχή υπηρεσιών.
            
            
               ΑΡΘΡΟ 54γ
            
            
               1.
                     Ο υποκείμενος στον φόρο που αναφέρεται στο άρθρο 242α της οδηγίας 2006/112/ΕΚ καταχωρίζει στα λογιστικά βιβλία τις ακόλουθες πληροφορίες όσον αφορά τις παραδόσεις αγαθών ή παροχές υπηρεσιών εφόσον θεωρείται ότι έχει παραλάβει και παραδώσει αγαθά ο ίδιος, σύμφωνα με το άρθρο 14α της οδηγίας 2006/112/ΕΚ, ή εφόσον συμμετέχει στην παροχή ηλεκτρονικά παρεχόμενων υπηρεσιών για τις οποίες τεκμαίρεται ότι ενεργεί ιδίω ονόματι σύμφωνα με το άρθρο 9α του παρόντος κανονισμού:
            
            
               α)τις καταχωρίσεις που ορίζονται στο άρθρο 63γ του παρόντος κανονισμού, στην περίπτωση που ο υποκείμενος στον φόρο έχει επιλέξει να εφαρμόσει ένα εκ των ειδικών καθεστώτων που προβλέπονται στο κεφάλαιο 6 του τίτλου XII της οδηγίας 2006/112/ΕΚ·
            
            
               β)τις καταχωρίσεις που ορίζονται στο άρθρο 242 της οδηγίας 2006/112/ΕΚ, στην περίπτωση που ο υποκείμενος στον φόρο δεν έχει επιλέξει να εφαρμόσει κανένα εκ των ειδικών καθεστώτων που προβλέπονται στο κεφάλαιο 6 του τίτλου XII της οδηγίας 2006/112/ΕΚ.
            
            
               2.
                     Ο υποκείμενος στον φόρο που αναφέρεται στο άρθρο 242α της οδηγίας 2006/112/ΕΚ καταχωρίζει στα λογιστικά βιβλία τις ακόλουθες πληροφορίες όσον αφορά παραδόσεις αγαθών ή παροχές υπηρεσιών πέραν αυτών που αναφέρονται στην παράγραφο 1: 
            
            
               α)το όνομα και τη διεύθυνση του προμηθευτή ή παρόχου του οποίου οι παραδόσεις αγαθών ή οι παροχές υπηρεσιών διευκολύνονται μέσω της χρήσης της ηλεκτρονικής διεπαφής και, εάν υπάρχουν:
            
            
               i)την ηλεκτρονική διεύθυνση ή τον ιστότοπο του προμηθευτή ή παρόχου· 
            
            
               ii)τον αριθμό φορολογικού μητρώου ΦΠΑ ή τον εθνικό αριθμό φορολογικού μητρώου του προμηθευτή ή παρόχου· 
            
            
               iii)τον αριθμό τραπεζικού λογαριασμού ή τον αριθμό εικονικού λογαριασμού του προμηθευτή ή παρόχου
            
            
               β)περιγραφή των αγαθών, της αξίας τους και, εάν υπάρχουν, του τόπου άφιξης της αποστολής ή μεταφοράς των αγαθών, καθώς και του χρόνου της παράδοσης· 
            
            
               γ)περιγραφή των υπηρεσιών, της αξίας τους και, εάν υπάρχουν, πληροφοριών για τον καθορισμό του τόπου και του χρόνου παροχής.»·
            
            
               (5)Το τμήμα 2 του κεφαλαίου XI αντικαθίσταται από το ακόλουθο κείμενο: 
            
            
               «ΤΜΗΜΑ 2
            
         
         
            
               Ειδικά καθεστώτα για υποκείμενους στον φόρο οι οποίοι παρέχουν υπηρεσίες σε μη υποκείμενους στον φόρο, πραγματοποιούν εξ αποστάσεων πωλήσεις αγαθών και ορισμένες εγχώριες παραδόσεις αγαθών
            
            
               (Άρθρα 358 έως 369κδ της οδηγίας 2006/112/ΕΚ)
            
            
               Υποτμήμα 1
            
            
               Ορισμοί
            
            
               Άρθρο 57α
            
            
               Για τους σκοπούς του παρόντος τμήματος, νοούνται ως: 
            
            
               1)«μη ενωσιακό καθεστώς», το ειδικό καθεστώς για υπηρεσίες παρεχόμενες από υποκείμενους στον φόρο μη εγκατεστημένους εντός της Κοινότητας, όπως ορίζεται στο τμήμα 2 του κεφαλαίου 6 του τίτλου XII της οδηγίας 2006/112/ΕΚ· 
            
            
               2)«ενωσιακό καθεστώς», το ειδικό καθεστώς για ενδοκοινοτικές εξ αποστάσεως πωλήσεις αγαθών, για παραδόσεις αγαθών εντός ενός κράτους μέλους που πραγματοποιούνται μέσω ηλεκτρονικών διεπαφών που διευκολύνουν τις εν λόγω παραδόσεις και για υπηρεσίες που παρέχονται από υποκείμενους στον φόρο οι οποίοι είναι εγκατεστημένοι εντός της Κοινότητας, αλλά όχι στο κράτος μέλος κατανάλωσης, όπως ορίζεται στο τμήμα 3 του κεφαλαίου 6 του τίτλου XII της οδηγίας 2006/112/ΕΚ· 
            
            
               3)«καθεστώς εισαγωγής», το ειδικό καθεστώς για εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες, όπως ορίζεται στο τμήμα 4 του κεφαλαίου 6 του τίτλου XII της οδηγίας 2006/112/ΕΚ·
            
            
               4)«ειδικά καθεστώτα», το μη «ενωσιακό καθεστώς», το «ενωσιακό καθεστώς» ή το «καθεστώς εισαγωγής», ανάλογα με την περίπτωση· 
            
            
               5)«υποκείμενος στον φόρο», ο υποκείμενος στον φόρο που αναφέρεται στο άρθρο 359 της οδηγίας 2006/112/ΕΚ, ο οποίος επιτρέπεται να κάνει χρήση του μη ενωσιακού καθεστώτος, ο υποκείμενος στον φόρο που αναφέρεται στο άρθρο 369β της εν λόγω οδηγίας, ο οποίος επιτρέπεται να κάνει χρήση του ενωσιακού καθεστώτος ή ο υποκείμενος στον φόρο που αναφέρεται στο άρθρο 369ιγ της εν λόγω οδηγίας, ο οποίος επιτρέπεται να κάνει χρήση του καθεστώτος εισαγωγής·
            
            
               6)«μεσάζων», πρόσωπο που ορίζεται στο άρθρο 369ιβ σημείο 2) της οδηγίας 2006/112/ΕΚ.
            
            
               Υποτμήμα 2
            
            
               Εφαρμογή του ενωσιακού καθεστώτος
            
            
               Άρθρο 57β
            
            
               1.Όταν ένας υποκείμενος στον φόρο που χρησιμοποιεί το ενωσιακό καθεστώς διατηρεί την έδρα της οικονομικής δραστηριότητάς του εντός της Κοινότητας, το κράτος μέλος στο οποίο ευρίσκεται η έδρα της οικονομικής δραστηριότητάς του είναι το κράτος μέλος εγγραφής. 
            
            
               Όταν ένας υποκείμενος στον φόρο που χρησιμοποιεί το ενωσιακό καθεστώς διατηρεί την έδρα της οικονομικής δραστηριότητάς του εκτός της Κοινότητας, αλλά έχει περισσότερες από μία μόνιμες εγκαταστάσεις στην Κοινότητα, δύναται να επιλέξει οποιοδήποτε από τα κράτη μέλη στα οποία έχει μόνιμη εγκατάσταση ως το κράτος μέλος εγγραφής σύμφωνα με το δεύτερο εδάφιο του άρθρου 369α της οδηγίας 2006/112/ΕΚ. 
            
            
               2.Όταν ένας μη εγκατεστημένος στην Κοινότητα υποκείμενος στον φόρο χρησιμοποιεί το ενωσιακό καθεστώς για την πώληση αγαθών, το κράτος μέλος από το οποίο αποστέλλονται ή μεταφέρονται τα αγαθά είναι το κράτος μέλος εγγραφής. Όταν τα κράτη μέλη από τα οποία αποστέλλονται ή μεταφέρονται τα αγαθά είναι περισσότερα του ενός, μπορεί να επιλέξει οποιοδήποτε κράτος μέλος από το οποίο αποστέλλονται ή μεταφέρονται τα αγαθά ως κράτος εγγραφής, σύμφωνα με το άρθρο 369α δεύτερο εδάφιο της οδηγίας 2006/112/ΕΚ.
            
            
               Υποτμήμα 3
            
            
               Πεδίο εφαρμογής του ενωσιακού καθεστώτος
            
         
         
            
               Άρθρο 57γ
            
            
               Το ενωσιακό καθεστώς δεν ισχύει για υπηρεσίες που παρέχονται σε κράτος μέλος στο οποίο ο υποκείμενος στον φόρο διατηρεί την έδρα της οικονομικής δραστηριότητάς του ή μόνιμη εγκατάσταση. Η παροχή των εν λόγω υπηρεσιών πρέπει να δηλώνεται στις αρμόδιες φορολογικές αρχές του οικείου κράτους μέλους με τη δήλωση ΦΠΑ, όπως προβλέπεται στο άρθρο 250 της οδηγίας 2006/112/ΕΚ. 
            
            
               Υποτμήμα 4
            
            
               Χορήγηση ατομικού αριθμού φορολογικού μητρώου
            
            
               Άρθρο 57δ
            
            
               1.Όταν ένας υποκείμενος στον φόρο ενημερώνει το κράτος μέλος εγγραφής ότι προτίθεται να χρησιμοποιήσει το μη ενωσιακό καθεστώς ή το ενωσιακό καθεστώς, το ειδικό αυτό καθεστώς εφαρμόζεται από την πρώτη ημέρα του επόμενου ημερολογιακού τριμήνου. 
            
            
               Ωστόσο, όταν η πρώτη παράδοση αγαθών ή παροχή υπηρεσιών που πρόκειται να καλυφθεί από το μη ενωσιακό καθεστώς ή το ενωσιακό καθεστώς πραγματοποιείται πριν από την εν λόγω ημερομηνία, το ειδικό καθεστώς ισχύει από την ημερομηνία της εν λόγω πρώτης παράδοσης αγαθών ή παροχής υπηρεσιών, εφόσον ο υποκείμενος στον φόρο ενημερώσει το κράτος μέλος εγγραφής σχετικά με τη έναρξη των δραστηριοτήτων που καλύπτονται από το εν λόγω καθεστώς το αργότερο τη δέκατη ημέρα του μήνα που ακολουθεί την εν λόγω πρώτη παράδοση αγαθών ή παροχή υπηρεσιών.
            
            
               2.Όταν ένας υποκείμενος στον φόρο ή ένας μεσάζων που ενεργεί για λογαριασμό του ενημερώνει το κράτος μέλος εγγραφής ότι προτίθεται να χρησιμοποιήσει το καθεστώς εισαγωγής, το ειδικό αυτό καθεστώς εφαρμόζεται από την ημέρα που έχει χορηγηθεί ατομικός αριθμός φορολογικού μητρώου ΦΠΑ για το καθεστώς εισαγωγής στον υποκείμενο στον φόρο ή στον μεσάζοντα, όπως ορίζεται στο άρθρο 369ιζ παράγραφοι 1 και 3 της οδηγίας 2006/112/ΕΚ.
            
            
               Άρθρο 57ε
            
            
               Το κράτος μέλος εγγραφής εγγράφει τον υποκείμενο σε φόρο που χρησιμοποιεί το ενωσιακό καθεστώς με τον ατομικό του αριθμό ΦΠΑ σύμφωνα με τα άρθρα 214 και 215 της οδηγίας 2006/112/ΕΚ. 
            
            
               Ο ατομικός αριθμός φορολογικού μητρώου που χορηγείται σε έναν μεσάζοντα σύμφωνα με το άρθρο 369ιζ παράγραφος 2 της οδηγίας 2006/112/ΕΚ, του επιτρέπει να ενεργεί ως μεσάζων για λογαριασμό υποκειμένων στον φόρο που χρησιμοποιούν το καθεστώς εισαγωγής. Εντούτοις, ο αριθμός αυτός δεν μπορεί να χρησιμοποιηθεί από τον μεσάζοντα για δήλωση ΦΠΑ για φορολογητέες πράξεις.
            
            
               Άρθρο 57στ
            
            
               1.Σε περίπτωση που υποκείμενος στον φόρο ο οποίος χρησιμοποιεί το ενωσιακό καθεστώς παύσει να πληροί τις προϋποθέσεις που προβλέπονται στον ορισμό του άρθρου 369α πρώτο εδάφιο σημείο 2) της οδηγίας 2006/112/ΕΚ, το κράτος μέλος στο οποίο διαθέτει φορολογικό μητρώο παύει να είναι το κράτος μέλος εγγραφής. 
            
            
               Εντούτοις, σε περίπτωση που ο υποκείμενος στον φόρο εξακολουθεί να πληροί τις προϋποθέσεις για τη χρήση του εν λόγω ειδικού καθεστώτος, προκειμένου να συνεχίσει να χρησιμοποιεί το καθεστώς αυτό πρέπει να ορίσει ως νέο κράτος μέλος εγγραφής το κράτος μέλος στο οποίο διατηρεί την έδρα της οικονομικής δραστηριότητάς του ή, εάν δεν διατηρεί την έδρα της οικονομικής δραστηριότητάς του στην Κοινότητα, άλλο κράτος μέλος στο οποίο διατηρεί μόνιμη εγκατάσταση. Όταν ο υποκείμενος στον φόρο ο οποίος χρησιμοποιεί το ενωσιακό καθεστώς για την παράδοση αγαθών δεν είναι εγκατεστημένος στην Κοινότητα, ορίζει ως νέο κράτος μέλος εγγραφής το κράτος μέλος από το οποίο αποστέλλει ή μεταφέρει αγαθά.
            
            
               Όταν το κράτος μέλος εγγραφής αλλάξει σύμφωνα με το δεύτερο εδάφιο, η αλλαγή αυτή ισχύει από την ημερομηνία κατά την οποία ο υποκείμενος στον φόρο παύει να διατηρεί έδρα οικονομικής δραστηριότητας ή μόνιμη εγκατάσταση στο κράτος μέλος που είχε ορισθεί προηγουμένως ως κράτος μέλος εγγραφής ή από την ημερομηνία κατά την οποία ο υποκείμενος στον φόρο παύει να αποστέλλει ή να μεταφέρει αγαθά από τον εν λόγω κράτος μέλος.
            
            
               2.Σε περίπτωση που υποκείμενος στον φόρο ο οποίος χρησιμοποιεί το καθεστώς εισαγωγής ή ο μεσάζων που ενεργεί για λογαριασμό του παύσει να πληροί τις προϋποθέσεις που προβλέπονται στο άρθρο 369ιβ δεύτερο εδάφιο σημείο 3) στοιχεία β) έως ε) της οδηγίας 2006/112/ΕΚ, το κράτος μέλος στο οποίο ο υποκείμενος στον φόρο ή ο μεσάζων του διαθέτει φορολογικό μητρώο παύει να είναι το κράτος μέλος εγγραφής. 
            
            
               Ωστόσο, σε περίπτωση που ο υποκείμενος στον φόρο ή ο μεσάζων του εξακολουθεί να πληρoί τις προϋποθέσεις για τη χρήση του εν λόγω ειδικού καθεστώτος, προκειμένου να συνεχίσει να χρησιμοποιεί το καθεστώς αυτό πρέπει να ορίσει ως νέο κράτος μέλος εγγραφής το κράτος μέλος στο οποίο διατηρεί την έδρα της οικονομικής δραστηριότητάς του ή, εάν δεν διατηρεί την έδρα της οικονομικής δραστηριότητάς του στην Κοινότητα, άλλο κράτος μέλος στο οποίο διατηρεί μόνιμη εγκατάσταση.
            
            
               Όταν το κράτος μέλος εγγραφής αλλάξει σύμφωνα με το δεύτερο εδάφιο, η αλλαγή αυτή ισχύει από την ημερομηνία κατά την οποία ο υποκείμενος στον φόρο ή ο μεσάζων του παύει να διατηρεί έδρα οικονομικής δραστηριότητας ή μόνιμη εγκατάσταση στο κράτος μέλος που είχε ορισθεί προηγουμένως ως κράτος μέλος εγγραφής.
            
            
               Άρθρο 57ζ
            
            
               1.Ο υποκείμενος στον φόρο ο οποίος χρησιμοποιεί το μη ενωσιακό καθεστώς ή το ενωσιακό καθεστώς μπορεί να παύσει να χρησιμοποιεί τα εν λόγω ειδικά καθεστώτα, ανεξάρτητα από το αν εξακολουθεί να παραδίδει αγαθά ή να παρέχει υπηρεσίες που μπορούν να καλύπτονται από αυτά τα ειδικά καθεστώτα. Ο υποκείμενος στον φόρο ενημερώνει το κράτος μέλος εγγραφής τουλάχιστον 15 ημέρες πριν από τη λήξη του ημερολογιακού τριμήνου που προηγείται εκείνου από το οποίο προτίθεται να παύσει τη χρήση του καθεστώτος. Η παύση τίθεται σε ισχύ από την πρώτη ημέρα του επόμενου ημερολογιακού τριμήνου. 
            
         
         
            
               Οι υποχρεώσεις ΦΠΑ σε σχέση με τις παραδόσεις αγαθών ή τις παροχές υπηρεσιών που ανακύπτουν μετά την ημερομηνία κατά την οποία άρχισε να ισχύει η παύση εξοφλούνται απευθείας ενώπιον των φορολογικών αρχών του οικείου κράτους μέλους κατανάλωσης. 
            
            
               2.Ο υποκείμενος στον φόρο ο οποίος χρησιμοποιεί το καθεστώς εισαγωγής μπορεί να παύσει να χρησιμοποιεί το εν λόγω καθεστώς, ανεξάρτητα από το αν εξακολουθεί να πραγματοποιεί εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες. Ο υποκείμενος στον φόρο ή ο μεσάζων που ενεργεί για λογαριασμό του ενημερώνει το κράτος μέλος εγγραφής τουλάχιστον 15 ημέρες πριν από τη λήξη του μηνός που προηγείται εκείνου κατά τον οποίο προτίθεται να παύσει τη χρήση του καθεστώτος. Η παύση τίθεται σε ισχύ από την πρώτη ημέρα του επόμενου μήνα και ο υποκείμενος στον φόρο δεν επιτρέπεται πλέον να χρησιμοποιεί το καθεστώς για παραδόσεις αγαθών ή παροχές υπηρεσιών που διενεργούνται από αυτήν την ημέρα και εξής.
            
            
               Υποτμήμα 5
            
            
               Υποχρεώσεις κοινοποίησης
            
            
               Άρθρο 57η
            
            
               1.Ο υποκείμενος στον φόρο ή ο μεσάζων που ενεργεί για λογαριασμό του ενημερώνει, το αργότερο μέχρι τη δέκατη ημέρα του επόμενου μήνα, με ηλεκτρονικά μέσα το κράτος μέλος εγγραφής σχετικά με οτιδήποτε από τα ακόλουθα: 
            
            
               α)την παύση των δραστηριοτήτων του που υπάγονται σε ένα από τα ειδικά καθεστώτα· 
            
            
               β)οποιεσδήποτε μεταβολές στις δραστηριότητές του που καλύπτονται από ένα ειδικό καθεστώς κατά τρόπον ώστε να μην πληροί πλέον τις απαιτούμενες προϋποθέσεις για την υπαγωγή του στο εν λόγω ειδικό καθεστώς· 
            
            
               γ)οποιεσδήποτε αλλαγές των πληροφοριών που παρείχε προηγουμένως στο κράτος μέλος εγγραφής. 
            
            
               2.Σε περίπτωση που, σύμφωνα με το άρθρο 57στ, το κράτος μέλος εγγραφής αλλάξει, ο υποκείμενος στον φόρο ή ο μεσάζων που ενεργεί για λογαριασμό του ενημερώνει αμφότερα τα οικεία κράτη μέλη σχετικά με την αλλαγή το αργότερο τη δέκατη ημέρα του μήνα που ακολουθεί την αλλαγή της εγκατάστασης. Κοινοποιεί στο νέο κράτος μέλος εγγραφής τις λεπτομέρειες εγγραφής που απαιτούνται όταν ένας υποκείμενος στον φόρο χρησιμοποιεί για πρώτη φορά ένα ειδικό καθεστώς.
            
            
               Υποτμήμα 6
            
            
               Εξαίρεση
            
            
               Άρθρο 58
            
            
               1.Όταν ο υποκείμενος στον φόρο ο οποίος χρησιμοποιεί ένα από τα ειδικά καθεστώτα πληροί ένα ή περισσότερα από τα κριτήρια εξαίρεσης που προβλέπονται στο άρθρο 369ε ή διαγραφής από το φορολογικό μητρώο που προβλέπονται στο άρθρο 363 ή στο άρθρο 369ιη παράγραφοι 1 και 3 της οδηγίας 2006/112/ΕΚ, το κράτος μέλος εγγραφής εξαιρεί τον υποκείμενο στον φόρο από το εν λόγω καθεστώς. 
            
            
               Μόνον το κράτος μέλος εγγραφής δύναται να εξαιρέσει έναν υποκείμενο στον φόρο από ένα από τα ειδικά καθεστώτα. 
            
            
               Το κράτος μέλος εγγραφής θεμελιώνει την απόφασή του για εξαίρεση ή διαγραφή σε οποιαδήποτε διαθέσιμη πληροφορία, συμπεριλαμβανομένων των πληροφοριών που παρέχονται από οιοδήποτε άλλο κράτος μέλος. 
            
            
               2.Η εξαίρεση του υποκείμενου στον φόρο από το μη ενωσιακό καθεστώς ή από το ενωσιακό καθεστώς τίθεται σε ισχύ από την πρώτη ημέρα του ημερολογιακού τριμήνου που ακολουθεί την ημέρα κατά την οποία η απόφαση εξαίρεσης αποστέλλεται με ηλεκτρονικά μέσα στον υποκείμενο στον φόρο. Ωστόσο, εάν η εξαίρεση οφείλεται σε αλλαγή της έδρας της οικονομικής δραστηριότητας ή μόνιμης εγκατάστασης ή του τόπου από τον οποίο ξεκινά η αποστολή ή η μεταφορά αγαθών, η εξαίρεση ισχύει από την ημερομηνία αυτής της αλλαγής.
            
            
               3.Η εξαίρεση του υποκείμενου στον φόρο από το καθεστώς εισαγωγής τίθεται σε ισχύ από την πρώτη ημέρα του μήνα που ακολουθεί την ημέρα κατά την οποία η απόφαση εξαίρεσης αποστέλλεται με ηλεκτρονικά μέσα στον υποκείμενο στον φόρο, εκτός από τις ακόλουθες περιπτώσεις:
            
            
               α)εάν η εξαίρεση οφείλεται σε αλλαγή της έδρας της οικονομικής δραστηριότητας ή μόνιμης εγκατάστασης, περίπτωση κατά την οποία η εξαίρεση ισχύει από την ημερομηνία αυτής της αλλαγής·
            
            
               β)εάν η εξαίρεση οφείλεται σε συστηματική μη συμμόρφωσή του με τους κανόνες αυτού του καθεστώτος, περίπτωση κατά την οποία η εξαίρεση τίθεται σε ισχύ από την επομένη της ημέρας κατά την οποία η απόφαση εξαίρεσης αποστέλλεται με ηλεκτρονικά μέσα στον υποκείμενο στον φόρο.
            
         
         
            
               4.Με εξαίρεση την περίπτωση που καλύπτεται στο στοιχείο β), ο ατομικός αριθμός φορολογικού μητρώου ΦΠΑ που χορηγείται για τη χρήση του καθεστώτος εισαγωγής εξακολουθεί να ισχύει για την χρονική περίοδο που απαιτείται για την εισαγωγή των αγαθών τα οποία παραδόθηκαν πριν από την ημερομηνία της εξαίρεσης, η οποία, εντούτοις, δεν μπορεί να υπερβαίνει τους δύο μήνες μετά την εν λόγω ημερομηνία.
            
            
               5.Όταν ο μεσάζων πληροί ένα από τα κριτήρια διαγραφής που ορίζονται στο άρθρο 369ιη παράγραφος 2 της οδηγίας 2006/112/ΕΚ, το κράτος μέλος εγγραφής διαγράφει τον εν λόγω μεσάζοντα από το φορολογικό μητρώο και εξαιρεί τους υποκείμενους στον φόρο που εκπροσωπούνται από τον εν λόγω μεσάζοντα από το καθεστώς εισαγωγής.
            
            
               Μόνο το κράτος μέλος εγγραφής μπορεί να διαγράψει τον μεσάζοντα από το φορολογικό μητρώο. 
            
            
               Το κράτος μέλος εγγραφής θεμελιώνει την απόφασή του για διαγραφή σε οποιαδήποτε διαθέσιμη πληροφορία, συμπεριλαμβανομένων των πληροφοριών που παρέχονται από οιοδήποτε άλλο κράτος μέλος. 
            
            
               Η διαγραφή του μεσάζοντα από το φορολογικό μητρώο τίθεται σε ισχύ από την πρώτη ημέρα του μήνα που ακολουθεί την ημέρα κατά την οποία η απόφαση διαγραφής αποστέλλεται με ηλεκτρονικά μέσα στον μεσάζοντα και στους υποκείμενους στον φόρο που εκπροσωπεί, εκτός από τις ακόλουθες περιπτώσεις:
            
            
               α)εάν η διαγραφή οφείλεται σε αλλαγή της έδρας της οικονομικής του δραστηριότητας ή μόνιμης εγκατάστασης, περίπτωση κατά την οποία η διαγραφή ισχύει από την ημερομηνία αυτής της αλλαγής.
            
            
               β)εάν η διαγραφή του μεσάζοντα οφείλεται σε συστηματική μη συμμόρφωσή του με τους κανόνες του καθεστώτος εισαγωγής, περίπτωση κατά την οποία η διαγραφή τίθεται σε ισχύ από την επομένη της ημέρας κατά την οποία η απόφαση διαγραφής αποστέλλεται με ηλεκτρονικά μέσα στον μεσάζοντα και στους υποκείμενους στον φόρο που εκπροσωπεί.
            
            
               Άρθρο 58α
            
            
               Υποκείμενος στον φόρο ο οποίος κάνει χρήση ενός ειδικού καθεστώτος και ο οποίος για διάστημα δύο ετών δεν έχει παραδώσει αγαθά ή δεν έχει παράσχει υπηρεσίες που καλύπτονται από το συγκεκριμένο καθεστώς σε κανένα κράτος μέλος κατανάλωσης, θεωρείται ότι έχει παύσει τις φορολογητέες του δραστηριότητες κατά την έννοια του άρθρου 363 στοιχείο β), του άρθρου 369ε στοιχείο β), του άρθρου 369ιη παράγραφος 1 στοιχείο β) ή του άρθρου 369ιη παράγραφος 3 στοιχείο β της οδηγίας 2006/112/ΕΚ, αντίστοιχα. Η εν λόγω παύση δεν τον εμποδίζει να κάνει χρήση ενός ειδικού καθεστώτος εάν επαναλάβει τις δραστηριότητές του που καλύπτονται από οποιοδήποτε καθεστώς.
            
            
               Άρθρο 58β
            
            
               1.Εάν υποκείμενος στον φόρο εξαιρείται από ένα ειδικό καθεστώς επειδή συστηματικά δεν συμμορφώνεται με τους κανόνες του εν λόγω καθεστώτος, ο εν λόγω υποκείμενος στον φόρο παραμένει αποκλεισμένος από τη χρήση οποιουδήποτε ειδικού καθεστώτος σε όλα τα κράτη μέλη για δύο έτη μετά το τέλος της φορολογικής περιόδου κατά τη διάρκεια της οποίας εξαιρέθηκε ο υποκείμενος στον φόρο. 
            
            
               Εντούτοις, το πρώτο εδάφιο δεν εφαρμόζεται όσον αφορά το καθεστώς εισαγωγής σε περίπτωση που η εξαίρεση οφείλεται σε συστηματική μη συμμόρφωση στους κανόνες από τον μεσάζοντα που ενεργεί για λογαριασμό του υποκείμενου στον φόρο. 
            
            
               Όταν ο μεσάζοντας διαγράφεται από το φορολογικό μητρώο επειδή συστηματικά δεν συμμορφώνεται με τους κανόνες του καθεστώτος εισαγωγής, του απαγορεύεται να ενεργεί ως μεσάζων για δύο έτη μετά τον μήνα κατά τον οποίο διαγράφηκε από το εν λόγω μητρώο.
            
            
               2.Ο υποκείμενος στον φόρο ή ο μεσάζων θεωρείται ότι συστηματικά δεν συμμορφώνονται προς τους κανόνες που αφορούν ένα ειδικό καθεστώς, κατά την έννοια του άρθρου 363 στοιχείο δ), του άρθρου 369ε στοιχείο δ), του άρθρου 369ιη παράγραφος 1 στοιχείο δ), του άρθρου 369ιη παράγραφος 2 στοιχείο γ ή του άρθρου 369ιη παράγραφος 3 στοιχείο δ) της οδηγίας 2006/112/ΕΚ, τουλάχιστον στις ακόλουθες περιπτώσεις: 
            
            
               α)όταν, σύμφωνα με το άρθρο 60α, το κράτος μέλος εγγραφής έχει εκδώσει υπενθυμίσεις προς τον υποκείμενο στον φόρο ή τον μεσάζοντα που ενεργεί για λογαριασμό του, για τις τρεις αμέσως προηγούμενες φορολογικές περιόδους, και δεν έχει υποβληθεί δήλωση ΦΠΑ για καθεμία από τις εν λόγω φορολογικές περιόδους εντός 10 ημερών μετά την αποστολή της υπενθύμισης· 
            
            
               β)όταν, σύμφωνα με το άρθρο 63α, το κράτος μέλος εγγραφής έχει εκδώσει υπενθυμίσεις προς τον υποκείμενο στον φόρο ή τον μεσάζοντα που ενεργεί για λογαριασμό του για τις τρεις αμέσως προηγούμενες φορολογικές περιόδους, και ο υποκείμενος στον φόρο ή ο μεσάζων που ενεργεί για λογαριασμό του δεν έχουν ακόμα καταβάλει το σύνολο του ποσού του δηλωθέντος ΦΠΑ για καθεμία από τις εν λόγω φορολογικές περιόδους εντός δέκα ημερών μετά την αποστολή της υπενθύμισης, εκτός εάν το υπόλοιπο μη καταβληθέν ποσό δεν υπερβαίνει τα 100 EUR για κάθε φορολογική περίοδο· 
            
            
               γ)όταν, μετά από αίτημα του κράτους μέλους εγγραφής και έναν μήνα μετά την επακόλουθη υπενθύμιση από το κράτος μέλος εγγραφής, ο ίδιος ή ο μεσάζων που ενεργεί για λογαριασμό του δεν έχει κοινοποιήσει με ηλεκτρονικά μέσα τις καταχωρίσεις που αναφέρονται στα άρθρα 369, 369ια και 369κδ της οδηγίας 2006/112/ΕΚ. 
            
            
               Άρθρο 58γ
            
            
               Ένας υποκείμενος στον φόρο που έχει εξαιρεθεί από το μη ενωσιακό καθεστώς ή το ενωσιακό καθεστώς εξοφλεί όλες τις υποχρεώσεις ΦΠΑ σε σχέση με παραδόσεις αγαθών ή παροχές υπηρεσιών που έχουν ανακύψει μετά την ημερομηνία κατά την οποία τίθεται σε ισχύ η εξαίρεση απευθείας ενώπιον των φορολογικών αρχών του οικείου κράτους μέλους κατανάλωσης.
            
            
               Υποτμήμα 7
            
         
         
            
               Δήλωση ΦΠΑ
            
            
               Άρθρο 59
            
            
               1.Κάθε φορολογική περίοδος κατά την έννοια του άρθρου 364, του άρθρου 369στ ή του άρθρου 369ιθ της οδηγίας 2006/112/ΕΚ είναι ανεξάρτητη φορολογική περίοδος. 
            
            
               2.Όταν, σύμφωνα με το άρθρο 57δ παράγραφος 1 δεύτερο εδάφιο, εφαρμόζεται το μη ενωσιακό καθεστώς ή το ενωσιακό καθεστώς από την ημερομηνία της πρώτης παροχής υπηρεσιών, ο υποκείμενος στον φόρο υποβάλλει χωριστή δήλωση ΦΠΑ για το ημερολογιακό τρίμηνο κατά το οποίο έγινε η πρώτη παροχή υπηρεσιών. 
            
            
               3.Όταν υποκείμενος στον φόρο έχει εγγραφεί στο μη ενωσιακό καθεστώς και στο ενωσιακό καθεστώς κατά τη διάρκεια μιας φορολογικής περιόδου, υποβάλλει δηλώσεις ΦΠΑ και καταβάλλει τις αντίστοιχες πληρωμές στο κράτος μέλος εγγραφής για κάθε καθεστώς σε σχέση με τις υπηρεσίες που παρασχέθηκαν κατά τη διάρκεια των αντίστοιχων περιόδων που καλύπτονται από τα εν λόγω καθεστώτα. 
            
            
               4.Εάν το κράτος μέλος εγγραφής αλλάξει σύμφωνα με το άρθρο 57στ μετά την πρώτη ημέρα της εν λόγω φορολογικής περιόδου, ο υποκείμενος στον φόρο ή ο μεσάζων που ενεργεί για λογαριασμό του υποβάλλει δηλώσεις ΦΠΑ και προβαίνει σε αντίστοιχες πληρωμές και στο προηγούμενο και στο νέο κράτος μέλος εγγραφής που καλύπτουν τις παροχές υπηρεσιών που έγιναν τις αντίστοιχες περιόδους κατά τις οποίες τα κράτη μέλη υπήρξαν κράτος μέλος εγγραφής.
            
            
               Άρθρο 59α
            
            
               Σε περίπτωση που υποκείμενος στον φόρο ο οποίος χρησιμοποιεί ένα ειδικό καθεστώς δεν έχει παραδώσει αγαθά ή δεν έχει παράσχει υπηρεσίες σε οποιοδήποτε κράτος μέλος κατανάλωσης στο πλαίσιο του εν λόγω ειδικού καθεστώτος κατά τη διάρκεια μιας φορολογικής περιόδου και δεν χρειάζεται να εισαγάγει διορθώσεις όσον αφορά προηγούμενες φορολογικές περιόδους, ο ίδιος ή ο μεσάζων που ενεργεί για λογαριασμό του υποβάλλει δήλωση ΦΠΑ βεβαιώνοντας ότι δεν πραγματοποιήθηκε καμία παράδοση αγαθών ή παροχή υπηρεσιών στη διάρκεια αυτής της περιόδου (μηδενική δήλωση ΦΠΑ).
            
            
               Άρθρο 60
            
            
               Τα ποσά των δηλώσεων ΦΠΑ που υποβάλλονται στα πλαίσια των ειδικών καθεστώτων δεν στρογγυλοποιούνται στην πλησιέστερη προς τα πάνω ή προς τα κάτω ακέραια νομισματική μονάδα. Δηλώνεται και καταβάλλεται το ακριβές ποσό του ΦΠΑ.
            
            
               Άρθρο 60α
            
            
               Το κράτος μέλος εγγραφής υπενθυμίζει με ηλεκτρονικά μέσα στους υποκείμενους στον φόρο ή τους μεσάζοντες που ενεργούν για λογαριασμό τους, οι οποίοι δεν έχουν υποβάλει δήλωση ΦΠΑ σύμφωνα με το άρθρο 364, το άρθρο 369στ ή το άρθρο 369ιθ της οδηγίας 2006/112/ΕΚ, την υποχρέωσή τους να υποβάλουν τέτοια δήλωση. Το κράτος μέλος εγγραφής εκδίδει την υπενθύμιση τη δέκατη ημέρα μετά την ημέρα κατά την οποία θα έπρεπε να έχει υποβληθεί η δήλωση και ενημερώνει με ηλεκτρονικά μέσα τα άλλα κράτη μέλη ότι εκδόθηκε υπενθύμιση. 
            
            
               Για τυχόν επακόλουθες υπενθυμίσεις και ενέργειες για τον υπολογισμό και την είσπραξη του ΦΠΑ αρμόδιο είναι το ενδιαφερόμενο κράτος μέλος κατανάλωσης. 
            
            
               Παρά τις υπενθυμίσεις που εκδόθηκαν και τις ενέργειες που έγιναν από το κράτος μέλος κατανάλωσης, ο υποκείμενος στον φόρο ή ο μεσάζων που ενεργεί για λογαριασμό του υποβάλλει τη δήλωση ΦΠΑ στο κράτος μέλος εγγραφής.
            
            
               Άρθρο 61
            
            
               1.
                     Αλλαγές στα αριθμητικά στοιχεία που περιέχονται σε δήλωση ΦΠΑ, η οποία αφορά περιόδους μέχρι και την τελευταία φορολογική περίοδο του 2020, γίνονται, μετά την υποβολή της, μόνο μέσω τροποποιήσεων της δήλωσης αυτής και όχι μέσω αναπροσαρμογών σε επόμενη δήλωση. 
            
            
               Αλλαγές στα αριθμητικά στοιχεία που περιέχονται σε δήλωση ΦΠΑ, η οποία αφορά περιόδους από την πρώτη φορολογική περίοδο του 2021, γίνονται, μετά την υποβολή της, μόνο μέσω αναπροσαρμογών σε επόμενη δήλωση.
            
            
               2.
                     Οι τροποποιήσεις που αναφέρονται στην παράγραφο 1 υποβάλλονται με ηλεκτρονικά μέσα στο κράτος μέλος εγγραφής εντός τριών ετών από την ημερομηνία κατά την οποία προβλέπεται η υποβολή της αρχικής δήλωσης.
            
            
               Ωστόσο, οι κανόνες του κράτους μέλους κατανάλωσης σχετικά με τους υπολογισμούς και τις τροποποιήσεις παραμένουν αναλλοίωτοι.
            
            
               Άρθρο 61α
            
         
         
            
               1.Ο υποκείμενος στον φόρο ή ο μεσάζων που ενεργεί για λογαριασμό του υποβάλλει την τελική του δήλωση ΦΠΑ και τυχόν καθυστερημένες υποβολές προηγούμενων δηλώσεων και τις αντίστοιχες πληρωμές στο κράτος μέλος που υπήρξε το κράτος μέλος εγγραφής κατά τον χρόνο παύσης, εξαίρεσης ή αλλαγής, εφόσον: 
            
            
               α)παύει να χρησιμοποιεί ένα από τα ειδικά καθεστώτα· 
            
            
               β)εξαιρείται από κάποιο από τα ειδικά καθεστώτα· 
            
            
               γ)αλλάζει κράτος μέλος εγγραφής σύμφωνα με το άρθρο 57στ.
            
            
               Οποιεσδήποτε διορθώσεις στην τελική δήλωση και σε προηγούμενες δηλώσεις που προκύπτουν μετά την υποβολή της τελικής δήλωσης εξοφλούνται απευθείας ενώπιον των φορολογικών αρχών του οικείου κράτους μέλους κατανάλωσης.
            
            
               2.Ο μεσάζων υποβάλλει τις τελικές δηλώσεις ΦΠΑ όλων των υποκειμένων στον φόρο εκ μέρος των οποίων ενεργεί και τυχόν καθυστερημένες υποβολές προηγούμενων δηλώσεων και τις αντίστοιχες πληρωμές στο κράτος μέλος που υπήρξε το κράτος μέλος εγγραφής κατά τον χρόνο διαγραφής ή αλλαγής εφόσον: 
            
            
               α)διαγράφεται από το φορολογικό μητρώο· 
            
            
               β)αλλάζει κράτος μέλος εγγραφής σύμφωνα με το άρθρο 57στ παράγραφος 2. 
            
            
               Οποιεσδήποτε διορθώσεις στην τελική δήλωση και σε προηγούμενες δηλώσεις που προκύπτουν μετά την υποβολή της τελικής δήλωσης εξοφλούνται απευθείας ενώπιον των φορολογικών αρχών του οικείου κράτους μέλους κατανάλωσης.
            
            
               Υποτμήμα 7α
            
            
               Καθεστώς εισαγωγής – γενεσιουργός αιτία
            
            
               Άρθρο 61β
            
            
               Για την εφαρμογή του άρθρου 369ιδ της οδηγίας 2006/112/ΕΚ, ως χρόνος αποδοχής της πληρωμής νοείται ο χρόνος κατά τον οποίο η επιβεβαίωση πληρωμής, το μήνυμα για έγκριση πληρωμής ή η ανάληψη υποχρέωσης πληρωμής του δέκτη έχει ληφθεί από τον υποκείμενο στον φόρο που χρησιμοποιεί το καθεστώς εισαγωγής ή εκ μέρους αυτού, ή, για τους σκοπούς του άρθρου 14α παράγραφος 1 της οδηγίας 2006/112/ΕΚ, από τον προμηθευτή που πραγματοποιεί πωλήσεις αγαθών μέσω ηλεκτρονικής διεπαφής, ανεξαρτήτως του χρόνου που πραγματοποιήθηκε η πραγματική καταβολή των χρημάτων.
            
            
               Υποτμήμα 8
            
            
               Νόμισμα
            
            
               Άρθρο 61γ
            
            
               Όταν ένα κράτος μέλος εγγραφής το νόμισμα του οποίου δεν είναι το ευρώ ορίζει ότι η δήλωση ΦΠΑ πρέπει να συμπληρώνεται στο εθνικό νόμισμά του, ο ορισμός αυτός ισχύει για τις δηλώσεις ΦΠΑ όλων των υποκειμένων στον φόρο που χρησιμοποιούν τα ειδικά καθεστώτα. 
            
            
               Υποτμήμα 9
            
            
               Πληρωμές
            
            
               Άρθρο 62
            
         
         
            
               Με την επιφύλαξη του άρθρου 63α τρίτο εδάφιο και του άρθρου 63β, ο υποκείμενος στον φόρο ή ο μεσάζων που ενεργεί για λογαριασμό του καταβάλλει οιαδήποτε πληρωμή στο κράτος μέλος εγγραφής. 
            
            
               Οι πληρωμές ΦΠΑ που γίνονται από τον υποκείμενο στον φόρο ή τον μεσάζοντα που ενεργεί για λογαριασμό του σύμφωνα με το άρθρο 367, το άρθρο 369θ ή το άρθρο 369κβ της οδηγίας 2006/112/ΕΚ αφορούν αποκλειστικά τη δήλωση ΦΠΑ η οποία υποβάλλεται σύμφωνα με το άρθρο 364, το άρθρο 369στ ή το άρθρο 369ιθ της εν λόγω οδηγίας. Κάθε μεταγενέστερη τροποποίηση των καταβληθέντων ποσών από τον υποκείμενο στον φόρο ή τον μεσάζοντα που ενεργεί για λογαριασμό του γίνεται μόνο με αναφορά στην εν λόγω δήλωση και τα ποσά δεν μεταφέρονται σε άλλη δήλωση, ούτε γίνεται διόρθωση των στοιχείων σε επόμενη δήλωση. Κάθε πληρωμή πρέπει να παραπέμπει στον αριθμό αναφοράς εκείνης της συγκεκριμένης δήλωσης.
            
            
               Άρθρο 63
            
            
               Το κράτος μέλος εγγραφής το οποίο έχει εισπράξει ποσό μεγαλύτερο από το αναφερόμενο στη δήλωση ΦΠΑ που υποβάλλεται σύμφωνα με το άρθρο 364, το άρθρο 369στ ή το άρθρο 369ιθ της οδηγίας 2006/112/ΕΚ, επιστρέφει το επιπλέον καταβληθέν ποσό απευθείας στον οικείο υποκείμενο στον φόρο ή στον μεσάζοντα που ενεργεί για λογαριασμό του.
            
            
               Όταν το κράτος μέλος εγγραφής έχει εισπράξει ποσό που αντιστοιχεί σε δήλωση ΦΠΑ η οποία μεταγενέστερα διαπιστώνεται ότι είναι λανθασμένη, και το εν λόγω κράτος μέλος έχει ήδη κατανείμει το ποσό στα κράτη μέλη κατανάλωσης, κάθε κράτος μέλος κατανάλωσης επιστρέφει απευθείας στον υποκείμενο στον φόρο ή τον μεσάζοντα που ενεργεί για λογαριασμό του το αντίστοιχο μέρος από το επιπλέον καταβληθέν ποσό. 
            
            
               Εντούτοις, όταν τα επιπλέον καταβληθέντα ποσά έχουν σχέση με περιόδους μέχρι και την τελευταία περίοδο υποβολής δηλώσεων του 2018, το κράτος μέλος εγγραφής επιστρέφει το σχετικό τμήμα του αντίστοιχου μέρους του ποσού που κρατήθηκε σύμφωνα με το άρθρο 46 παράγραφος 3 του κανονισμού (ΕΕ) αριθ. 904/2010, και το κράτος μέλος κατανάλωσης επιστρέφει το επιπλέον καταβληθέν ποσό μείον το ποσό που πρέπει να επιστραφεί από το κράτος μέλος εγγραφής. 
            
            
               Τα κράτη μέλη κατανάλωσης ενημερώνουν με ηλεκτρονικά μέσα το κράτος μέλος εγγραφής σχετικά με το ποσό των επιστροφών.
            
            
               Άρθρο 63α
            
            
               Όταν ένας υποκείμενος στον φόρο ή ο μεσάζων που ενεργεί για λογαριασμό του υπέβαλε δήλωση ΦΠΑ σύμφωνα με το άρθρο 364, το άρθρο 369στ ή το άρθρο 369ιθ της οδηγίας 2006/112/ΕΚ, αλλά δεν έχει πραγματοποιηθεί πληρωμή ή η πληρωμή είναι μικρότερη από εκείνη που προκύπτει από τη δήλωση, το κράτος μέλος εγγραφής, τη δέκατη ημέρα από την επομένη ημέρα από εκείνη που έπρεπε να γίνει η πληρωμή σύμφωνα με το άρθρο 367, το άρθρο 369θ ή το άρθρο 369κβ της οδηγίας 2006/112/ΕΚ, υπενθυμίζει με ηλεκτρονικά μέσα στον υποκείμενο στον φόρο ή στον μεσάζοντα που ενεργεί για λογαριασμό του την όποια οφειλή ΦΠΑ. 
            
            
               Το κράτος μέλος εγγραφής ενημερώνει με ηλεκτρονικά μέσα τα κράτη μέλη κατανάλωσης ότι η υπενθύμιση στάλθηκε. 
            
            
               Για όποιες επακόλουθες υπενθυμίσεις και ενέργειες με σκοπό την είσπραξη του ΦΠΑ αρμόδιο είναι το οικείο κράτος μέλος κατανάλωσης. Όταν το κράτος μέλος κατανάλωσης έχει εκδώσει τέτοιες επακόλουθες υπενθυμίσεις, ο αντίστοιχος ΦΠΑ καταβάλλεται σε αυτό το κράτος μέλος. 
            
            
               Το κράτος μέλος κατανάλωσης ενημερώνει με ηλεκτρονικά μέσα το κράτος μέλος εγγραφής ότι έχει εκδώσει υπενθύμιση.
            
            
               Άρθρο 63β
            
            
               Όταν δεν υποβληθεί δήλωση ΦΠΑ ή όταν η υποβληθείσα δήλωση ΦΠΑ είναι εκπρόθεσμη, ελλιπής ή ανακριβής, ή όταν ο ΦΠΑ καταβάλλεται εκπρόθεσμα, οι όποιοι τόκοι, πρόστιμα ή άλλες χρεώσεις υπολογίζονται και εκτιμώνται από το κράτος μέλος κατανάλωσης. Ο υποκείμενος στον φόρο ή ο μεσάζων που ενεργεί για λογαριασμό του καταβάλλει τους προαναφερόμενους τόκους, πρόστιμα και άλλες χρεώσεις απευθείας στο κράτος μέλος κατανάλωσης.
            
            
               Υποτμήμα 10
            
            
               Καταχωρίσεις
            
            
               Άρθρο 63γ
            
            
               1.
                     Προκειμένου να θεωρούνται επαρκώς λεπτομερείς κατά την έννοια των άρθρων 369 και 369ια της οδηγίας 2006/112/ΕΚ, οι καταχωρίσεις στα λογιστικά βιβλία του υποκείμενου στον φόρο περιλαμβάνουν τις ακόλουθες πληροφορίες: 
            
            
               α)το κράτος μέλος κατανάλωσης στο οποίο παραδίδονται τα αγαθά ή παρέχονται οι υπηρεσίες· 
            
            
               β)το είδος των υπηρεσιών που παρασχέθηκαν ή την περιγραφή και την ποσότητα των αγαθών που παραδόθηκαν·
            
         
         
            
               γ)την ημερομηνία παράδοσης των αγαθών ή παροχής των υπηρεσιών· 
            
            
               δ)τη φορολογητέα βάση με ένδειξη του χρησιμοποιούμενου νομίσματος· 
            
            
               ε)τυχόν μεταγενέστερη αύξηση ή μείωση της φορολογητέας βάσης· 
            
            
               στ)τον ισχύοντα συντελεστή ΦΠΑ· 
            
            
               ζ)το πληρωτέο ποσό ΦΠΑ με ένδειξη του χρησιμοποιούμενου νομίσματος· 
            
            
               η)την ημερομηνία και το ύψος των εισπραχθέντων ποσών· 
            
            
               θ)εφόσον υπάρχουν, τυχόν προκαταβολές που εισπράχθηκαν πριν από την παράδοση των αγαθών ή την παροχή των υπηρεσιών· 
            
            
               ι)σε περίπτωση έκδοσης τιμολογίου, τις πληροφορίες που περιέχονται στο τιμολόγιο· 
            
            
               ια)όσον αφορά τις υπηρεσίες, τις πληροφορίες που χρησιμοποιούνται για τον προσδιορισμό του τόπου εγκατάστασης ή μόνιμης διεύθυνσης ή συνήθους διαμονής του πελάτη, και, όσον αφορά τα αγαθά, τις πληροφορίες που χρησιμοποιούνται για τον προσδιορισμό του τόπου εκκίνησης και άφιξης της αποστολής ή μεταφοράς των αγαθών στον πελάτη·
            
            
               ιβ)τυχόν απόδειξη πιθανών επιστροφών των αγαθών, συμπεριλαμβανομένης της φορολογητέας βάσης και του ισχύοντος συντελεστή ΦΠΑ. 
            
            
               2.
                     Προκειμένου να θεωρούνται επαρκώς λεπτομερείς κατά την έννοια του άρθρου 369κδ της οδηγίας 2006/112/ΕΚ, οι καταχωρίσεις στα λογιστικά βιβλία του υποκείμενου στον φόρο ή του μεσάζοντα που ενεργεί για λογαριασμό του περιλαμβάνουν τις ακόλουθες πληροφορίες: 
            
            
               α)το κράτος μέλος κατανάλωσης στο οποίο παραδίδονται τα αγαθά· 
            
            
               β)την περιγραφή και την ποσότητα των αγαθών που παραδόθηκαν· 
            
            
               γ)την ημερομηνία παράδοσης των αγαθών· 
            
            
               δ)τη φορολογητέα βάση με ένδειξη του χρησιμοποιούμενου νομίσματος· 
            
            
               ε)τυχόν μεταγενέστερη αύξηση ή μείωση της φορολογητέας βάσης·  
            
            
               στ)τον ισχύοντα συντελεστή ΦΠΑ· 
            
            
               ζ)το πληρωτέο ποσό ΦΠΑ με ένδειξη του χρησιμοποιούμενου νομίσματος· 
            
            
               η)την ημερομηνία και το ύψος των εισπραχθέντων ποσών· 
            
            
               θ)εφόσον υπάρχουν, τυχόν προκαταβολές που εισπράχθηκαν πριν από την παράδοση των αγαθών· 
            
         
         
            
               ι)σε περίπτωση έκδοσης τιμολογίου, τις πληροφορίες που περιέχονται στο τιμολόγιο· 
            
            
               ια)τις πληροφορίες που χρησιμοποιούνται για τον προσδιορισμό του τόπου εκκίνησης και άφιξης της αποστολής ή μεταφοράς των αγαθών στον πελάτη·
            
            
               ιβ)απόδειξη πιθανών επιστροφών των αγαθών, συμπεριλαμβανομένης της φορολογητέας βάσης και του ισχύοντος συντελεστή ΦΠΑ. 
            
            
               ιγ)τον μοναδικό αριθμό αποστολής ή τον μοναδικό αριθμό της πράξης.
            
            
               3.
                     Οι πληροφορίες που αναφέρονται στις παραγράφους 1 και 2 καταχωρίζονται στα λογιστικά βιβλία από τον υποκείμενο στον φόρο ή τον μεσάζοντα που ενεργεί για λογαριασμό του κατά τρόπο ώστε να είναι άμεσα διαθέσιμες με ηλεκτρονικά μέσα και όσον αφορά κάθε παραδοθέν αγαθό ή παρεχόμενη υπηρεσία χωριστά.
            
            
               Όταν ο υποκείμενος στον φόρο ή ο μεσάζων που ενεργεί για λογαριασμό του έχει κληθεί να υποβάλει με ηλεκτρονικά μέσα τις καταχωρίσεις που αναφέρονται στα άρθρα 369, 369ια και 369κδ της οδηγίας 2006/112/ΕΚ και δεν τις έχει υποβάλει εντός 20 ημερών από την ημερομηνία του αιτήματος, το κράτος μέλος εγγραφής υπενθυμίζει στον υποκείμενο στον φόρο ή τον μεσάζοντα που ενεργεί για λογαριασμό του να υποβάλει τις εν λόγω καταχωρίσεις. Το κράτος μέλος εγγραφής ενημερώνει με ηλεκτρονικά μέσα τα κράτη μέλη κατανάλωσης ότι η υπενθύμιση στάλθηκε.».
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2021.
            
            
               Εντούτοις, τα κράτη μέλη επιτρέπουν στους υποκείμενους στον φόρο και τους μεσάζοντες που ενεργούν για λογαριασμό τους να υποβάλλουν τις απαιτούμενες πληροφορίες βάσει του άρθρου 360, του άρθρου 369γ ή του άρθρου 369ιε της οδηγίας 2006/112/ΕΚ για υπαγωγή στα ειδικά καθεστώτα από την 1η Οκτωβρίου 2020. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
               
               
                  
                     (2)
                  
                        Εκτελεστικός κανονισμός (ΕΕ) αριθ. 282/2011 του Συμβουλίου, της 15ης Μαρτίου 2011, για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (αναδιατύπωση) (ΕΕ L 77 της 23.3.2011, σ. 1).
               
               
                  
                     (3)
                  
                        Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (ΕΕ L 348 της 29.12.2017, σ. 7).
               
               
                  
                     (4)
                  
                        COM(2016) 148 final – «Προς έναν ενιαίο χώρο ΦΠΑ στην ΕΕ - Η ώρα των αποφάσεων».
               
               
                  
                     (5)
                  
                        COM(2015) 192 final.
               
               
                  
                     (6)
                  
                        COM(2015) 550 final.
               
               
                  
                     (7)
                  
                        COM(2016) 179 final.
               
               
                  
                     (8)
                  
                        ΕΕ L 347 της 11.12.2006, σ. 1.
               
               
                  
                     (9)
                  
                        Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
               
               
                  
                     (10)
                  
                        Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (ΕΕ L 348 της 29.12.2017, σ. 7).
               
               
                  
                     (11)
                  
                        Εκτελεστικός κανονισμός (ΕΕ) αριθ. 282/2011 του Συμβουλίου, της 15ης Μαρτίου 2011, για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 77 της 23.3.2011, σ. 1).
               
               
                  
                     (12)
                  
                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).